title: Ain’Elisabet Pennanen

text: 1920-luvun alkuvuosien jälkeen Pennanen julkaisi seuraavan kirjansa vasta 1943. Kirja oli "Huomensynty"-niminen runokokoelma, joka sisälsi muun muassa hänen kirjoittamiaan tankarunoja. Pennanen oli luultavasti ensimmäinen, joka käänsi suomeksi japanilaisia tanka- ja haikurunoja. Pennasen kuoleman jälkeen ilmestyi 1968 hänen poikansa Jarno Pennasen toimittamana romaani "Kaksi raukkaa". Tässä romaanissa Pennanen kuvasi suhdettaan Juhani Siljoon. Hän oli aloittanut sen kirjoittamisen jo 1930-luvulla.


title: Germaine Tillion

text: Germaine Tillion (30. toukokuuta 1907 – 19. huhtikuuta 2008) oli ranskalainen antropologi. Hänet muistetaan parhaiten työstä, jonka hän teki 1950-luvulla Algeriassa Ranskan hallituksen hyväksi.


title: Germaine Tillion

text: Tillionille myönnettiin vuonna 1977 Prix mondial Cino Del Duca. Hänellä on lisäksi Kunnialegioonan suurristi.


title: Germaine Tillion

text: Tillion syntyi Allègressa, Haute-Loiren departementissa, ja opiskeli antropologiaa Marcel Maussin johdolla. Hän kävi Algeriassa jo 1930-luvulla ja teki huomattavaa tutkimustyötä Aurès'n alueen berberi- ja chaoui-kansoista. Hän selvisi toisessa maailmansodassa Saksan keskitysleiriltä.


title: Microsoft Flight Simulator X

text:
Microsoft Flight Simulator X (lyhyesti "FSX") on Microsoft Flight Simulator -sarjan kymmenes osa, jossa on muutamia uudistuksia edelliseen osaan, Microsoft Flight Simulator 2004:ään verrattuna. Simulaattorilla on jopa 10 000 verkkopelaajaa päivittäin.(DE) -merkityt koneet vain Deluxe Editionissa
Lisäksi lentosimulaattoriin saa sekä maksullisia että ilmaisia lisäosia netistä aina lentokentistä lentokoneisiin, ja lisäosia myydään myös kaupoissa.


title: Microsoft Flight Simulator X

text: "Microsoft Flight Simulator X" -simulaattorissa on yli 26 000 eri lentokenttää (2 000 enemmän kuin edellisosassa) – lähes jokainen merkittävä ja vähemmän merkittävä lentokenttä ympäri maailman. Suomessa pelissä on 83 lentokenttää tai muuta laskeutumispaikkaa, mukaan lukien sotilaslentokentät, esimerkiksi Utin lentoasema, sekä joitain varalaskupaikkoja.


title: Microsoft Flight Simulator X

text: Simulaattorin grafiikat ovat yksityskohtaiset, vanhemmissa simulaattoreissa ainoa muu liikenne oli lentokoneet, mutta nyt on mahdollista nähdä esimerkiksi autoja moottoritiellä, lentokentällä kuljetusvaunuja ja laivoja merellä. Eräs yksityiskohta on linnut, jotka lentävät matalalla. Myös maalla voi nähdä eläimiä, tietysti maanosan mukaan.


title: Microsoft Flight Simulator X

text:
Simulaattorissa on mahdollisuus valita maailmanlaajuinen sää useasta eri vaihtoehdosta tai ladata sääkartta internetistä. Valmiina tulevat vaihtoehdot ovat seuraavat:
"Flight Simulator X:lle" julkaistiin toukokuun 2007 puolivälissä ilmainen SP1 (Service Pack 1) -päivitys, joka korjaa simulaattoria vaivanneita suorituskykyongelmia sekä pienempiä vikoja. Etenkin hieman vanhemmilla tietokoneilla ja korkeilla grafiikka-asetuksilla peliä vaivasi ajoittainen hidastelu, mutta päivitys nopeuttaa peliä merkittävästi. Tämän mahdollistaa ohjelmakoodiin tehdyt muutokset, jotka hyödyntävät tuplaydinprosessoreita ja näytönohjainten tehokkuutta paremmin.


title: Microsoft Flight Simulator X

text: Loppuvuodesta 2007 julkaistiin ilmainen SP2 (Service Pack 2) -päivitys, jossa on lisää suorituskykyparannuksia ja lisäksi DX10 (DirectX 10) -näytönohjaimia hyödyntäviä ominaisuuksia, joiden Microsoft on kertonut parantavan pelin grafiikkaa ja samalla lisäävän pelin suorituskykyä. SP2 julkaistiin ensin Acceleration-lisäosan mukana, ja se tuli myöhemmin ilmaiseksi ladattavaksi niille, jotka eivät halua hankkia lisäosaa.


title: Microsoft Flight Simulator X

text: Lokakuussa 2007 julkaistiin Flight Simulator -sarjan ensimmäinen virallinen lisäosa, nimeltään "Flight Simulator X: Acceleration". Se sisältää uutena ominaisuutena moninpeli-lentokilpailuja, uusia yksinpelitehtäviä, sekä uusina koneina P-51 Mustangin, F/A-18 Hornet -hävittäjän sekä EH101-helikopterin. Lisäosa sisältää myös edellä mainitun SP2-päivityksen. Lisäksi saatavilla on runsaasti pienempiä ”lisäosia”, joissa ei tule uusia ominaisuuksia, vaan ainoastaan uusia lentokoneita, helikoptereita tai maisemia.


title: Microsoft Flight Simulator X

text: Lisäksi on ladattavissa useita joko ilmaisia tai maksullisia, eri toimijoiden tekemiä lentokone- tai maisemalisäosia (Scenery Packs).


title: Microsoft Flight Simulator X

text: Joulukuussa 2014 Dovetail Games julkaisi "Flight Simulator X: Steam Editionin" Valven Steam-palvelussa. Toiminnallisesti peli vastaa käytännössä alkuperäistä Flight Simulator X Deluxea Acceleration -lisälevyllä. Steam Editionissa on pyritty pitämään täysi tuki vanhoille kolmannen osapuolen lisäosille, tukea ei tosin taata. Steam Editionissa on lisäksi moninpeli Steam-palvelun kautta, sekä paranneltu tuki Windows 8.1 -käyttöjärjestelmälle. Versiossa on myös muita hyvin pieniä teknisiä parannuksia alkuperäiseen.


title: Seppo Sutela

text: Seppo Sutela (s. 16. lokakuuta 1956) on suomalainen urheiluvaikuttaja.


title: Seppo Sutela

text: Sutela toimi vuosina 2006-2008 HC TPS Turku Oy:n toimitusjohtajana. Hän jatkoi edellisen toimitusjohtajan Jouko Narvanmaan tehtäviä tämän irtisanouduttua alkuvuodesta 2006.


title: Seppo Sutela

text: Sutela on tehnyt pitkän uran eri yritysten johtoportaissa (Nokia, SOK, Karhu-Titan).


title: Seppo Sutela

text: Jääkiekko on hänelle tuttu urheilulaji entuudestaan, koska hän pelasi junioritasolla Oulun Kärpissä sekä jääpalloa Oulun Luistinseurassa ja WP-35:ssä. Erimielisyydet WP 35:n valmentajan kanssa johtivat kuitenkin jääpallouran lopettamiseen. Tämän jälkeen Sutela keskittyi jääkiekkoon.


title: Lawrence Lucie

text: Lawrence Lucie (18. joulukuuta 1907 – 14. elokuuta 2009) oli yhdysvaltalainen jazz-kitaristi.


title: Lawrence Lucie

text: Lucie syntyi Virginian osavaltiossa ja soitti lapsena banjoa, viulua ja mandoliinia. Muutettuaan New Yorkiin hän opiskeli banjonsoittoa Brooklynissä. Ammattiuransa alussa hän siirtyi kuitenkin kitaraan.


title: Lawrence Lucie

text: Lucie on ollut mukana useilla tärkeiden kokoonpanojen levytyksillä. Hän on toiminut lähinnä rytmikitaristina eikä ole juurikaan luonut soolouraa. Hän soitti mukana mm. Duke Ellingtonin, Benny Carterin, Fletcher Hendersonin, Mills Blue Rhythm Band, Coleman Hawkinsin sekä Louis Armstrongin yhtyeissä. Hän keikkaili myös Luis Rossellin, Louie Bellsonin ja Cozy Colen kanssa.


title: Lawrence Lucie

text: Luciesta tuli kysytty studiomuusikko. 1970- ja 1980-luvuilla hän levytti omalle Toy-yhtiölleen easy listening -LP-julkaisuja, joilla monesti oli mukana hänen vaimonsa.


title: Seppo Uusi-Oukari

text: Seppo Uusi-Oukari (s. 19. joulukuuta 1947 Kankaanpää) on entinen suomalainen pesäpalloilija ja SM-sarjan moninkertainen lyöjäkuningas.


title: Seppo Uusi-Oukari

text: Lempinimellä "Batu" tunnettu Uusi-Oukari on lyönyt uransa aikana pesäpallon SM-sarjassa 527 juoksua. Hän oli ennätyksellisesti kuutena vuotena (1971–1976) peräkkäin pesäpallon SM-sarjan lyöjäkuningas. Vasta vuosituhannen vaihteessa Simo Eerikäinen ja Sami Ahola ohittivat Uusi-Oukarin lyötyjen juoksujen määrässä. Vuonna 1976 Uusi-Oukari valittiin Vuoden pesäpalloilijaksi. Hänen kasvattajaseuransa on Kankaanpään Maila, jossa hän peliuransa jälkeen toimi pelinjohtajana.


title: Seppo Uusi-Oukari

text: Vuonna 2001 Uusi-Oukari todettiin syylliseksi ns. sopupelijupakassa. Hänet tuomittiin ehdolliseen vankeuteen ja 7940 markan korvauksiin.


title: Further Down the Spiral

text: Further Down the Spiral on Nine Inch Nails -yhtyeen vuonna 1995 julkaistu remix-albumi, joka pohjautuu vuoden 1994 menestysalbumiin "The Downward Spiral". Albumi on yhtyeen myydyin remix-albumi, ja se on myynyt Yhdysvalloissa platinaa. Albumilla on mukana mm. kitaristi Dave Navarro Rick Rubinin Piggyn remix-versiossa, jonka Reznor otti NIN:n livesettiin mukaan myöhemmin, koska oli vakuuttunut sen paremmuudesta alkuperäiseen versioon verrattuna.


title: Further Down the Spiral

text: "The Downward Spiral" -albumin kappaleet ”Mr Self Destruct”, ”Piggy”, ”Hurt” ja ”Eraser” ovat remix-kappaleina ja loput kappaleet ovat liitoksissa muuten albumin teemaan.


title: Further Down the Spiral

text: Albumista on julkaistu eri versio USA:ssa ja Isossa-Britanniassa, joissa on hieman eri kappalejärjestys ja kappaleluettelo.


title: Further Down the Spiral

text: Kummatkin versiot sisältävät samanlaiset remixaukset kappaleista ”Piggy (Nothing Can Stop Me Now)”, ”The Art of Self Destruction, Part One”, ”The Downward Spiral (The Bottom)”, ”Eraser (Denial; Realization)” ja ”Self Destruction, Final” ja täysin uuden kappaleen ”At the Heart of It All”.


title: Herbert Lom

text: Herbert Lom (11. syyskuuta 1917 – 27. syyskuuta 2012) oli tšekkiläissyntyinen näyttelijä.


title: Herbert Lom

text: Lom syntyi Prahassa ja teki elokuvadebyyttinsä Tšekissä vuonna 1937. Hän muutti Britanniaan vuonna 1939 ja esiintyi muun muassa ylikomisario Dreyfusina "Vaaleanpunainen pantteri" -elokuvasarjassa vuosina 1964–1993. Hän oli vuodesta 1948 alkaen naimisissa Dina Schean kanssa, mutta pari otti avioeron vuonna 1971.


title: Herbert Lom

text: Lomin elokuvien joukossa ovat muun muassa "Spartacus" (1960), "Suuren oopperan kummitus" (1962) ja "Verenhimoinen Dracula" (1970). Hän julkaisi näyttelijänuransa ohessa kaksi historiallista romaania.


title: Juha Metsäperä

text: Juha Metsäperä (s. 11. huhtikuuta 1979 Oulu) on suomalainen iskelmälaulaja. Hän tuli tunnetuksi vuonna 2006 albumillaan "Pienen hetken".


title: Juha Metsäperä

text: Metsäperällä on oma Resiina-yhtye, jonka kanssa hän keikkailee ympäri Suomea. Hän on keikkaillut noin 150 keikan vuositahtiin. Hän on myös itse osallistunut kappaleidensa säveltämiseen ja sanoittamiseen muun muassa "Olen lähelläsi" -albumilla. Juha Metsäperän kappale "Äiti" saavutti suurta suosiota "The Voice of Finlandissa" Jesse Kaikurannan tulkitsemana. Metsäperä aloitti Taikakuu-yhtyeen solistina elokuussa 2014 korvaten Janne Raappanan.


title: Värttinä (albumi)

text: Värttinä on vuonna 1987 ilmestynyt kansanmusiikkiyhtye Värttinän ensimmäinen albumi, joka julkaistiin alun perin omakustanteena. Mipu Music julkaisi sen uudelleen Suomessa 1992, lisäksi levy on ilmestynyt vuonna 1997 Japanissa sekä Yhdysvalloissa, jossa se julkaistiin nimellä "The First Album".


title: Värttinä (albumi)

text: Levyllä 21-jäseninen Värttinä tulkitsee perinteisiä karjalaisia kansanlauluja, jotka yhtyeelle on sovittanut sen perustajajäseniin kuuluva Sari Kaasinen.


title: Värttinä (albumi)

text: Japanin julkaisussa "Ruskie neitsyt" on siirretty 15. kappaleeksi "Tsiiputuksen" jälkeen.


title: City of Heroes

text: City Of Heroes on massiivimoninpeli eli MMORPG-peli, jossa pelaajalla on mahdollisuus luoda omia supersankareita, jotka taistelevat Paragon Cityssä rikollisuutta vastaan. Pelissä on myös mahdollista otella muita pelaajahahmoja vastaan sekä areenoilla että erityisillä PVP (Player Versus Player) -alueilla. Hahmojen tasokatto on 50. Pelin hahmot voivat muodostaa superryhmittymiä, joille on mahdollista rakentaa oma tukikohta. Pelissä liikutaan Paragon Cityn kaupungissa, joka koostuu useasta eri tasoisille pelaajille räätälöidystä alueesta. Pelissä on mahdollisuus muodostaa maksimissaan kahdeksan hengen joukkueita instanssitehtäviä varten. City Of Heroes on kuukausimaksuinen, maksu on noin 13 euroa kuukaudessa. Vuodesta 2008 lähtien samalla kuukausimaksulla on pystynyt pelaamaan sekä City of Heroesia että sen sisarpeliä City of Villainsia. City of Heroesin pelitalo on haastettu oikeuteen, koska pelissä on mahdollista muodostaa melko tarkkoja kopioita tekijänoikeudella suojatuista supersankareista.


title: City of Heroes

text: Peliin julkaistaan vuodessa 3-4 ilmaista päivitystä, jotka tuovat lisää sisältöä peliin. Joulukuuhun 2010 mennessä päivityksiä on julkaistu 19, joista Issue 14 toi peliin kokonaan uudenlaisen lisän, Mission Architectin. Mission Architectin myötä pelaajat voivat luoda itse instanssitehtäviä ja usean tehtävän sisältäviä juonikaaria (storyarc). Näihin tehtäviin on myös mahdollista luoda uudenlaisia vihollisia käyttäen kaikkia pelissä olevia voimia ja ulkomuotoja. Kesällä 2010 peliin julkaistiin issue 18 myötä myös isompi maksullinen lisäosa, Going Rogue. Going Rogue toi muassaan mm. uusia alueita, vihollisia ja tehtäviä. Going Rogue mahdollistaa hahmojen puolenvaihdot, siten että sankarit voivat kääntyä roistoiksi ja päinvastoin.


title: City of Heroes

text: City of Heroesin hahmonluonnissa valitaan hahmolle tausta (origin) sekä hahmoluokkaa vastaava arkkityyppi. Taustoja on viisi; taikuus (magic), teknologia (technology), tiede (science), mutaatio (mutation) sekä luontainen (natural). Taustalla ei hahmonluonnin kannalta ole niin suurta merkitystä kuin arkkityypillä. Arkkityyppi määrää hahmon taistelutyylin (lähi- vai kaukotaistelija) sekä sen, onko hahmo enemmänkin muita tukeva tai taistelun keskiössä oleva tyyppi. Hahmolle valitaan ensisijaiset sekä toissijaiset voimat hahmonluonnissa, ja myöhemmin hahmonkehityksen myötä hahmoille saa mm. erilaisia liikkumisvoimia. Tasojen kasvaessa hahmo saa valita lisää voimia valitsemistaan voimapooleista. Hahmojen tasokatto on 50. Hahmon ulkonäkö ei riipu voimista, vaan hahmon ulkonäköä voi muokata mielensä mukaan.


title: City of Heroes

text: City of Heroesissa hahmoluokat ovat arkkityyppejä, joita on seitsemän erilaista. Näistä kaksi ovat eeppisiä arkkityyppejä, jotka aukeavat pelitilille, kun on ensin pelannut hahmon tasokattoon. City of Heroesin arkkityypit ovat:


title: City of Heroes

text: Paragon Cityssä voi liikkua eri tavoin. Yksi tavoista on Justice Mass Transit, eräänlainen metro. Kun supersankari on tarpeeksi kokenut, hän saa valita liikkumistavan, joka mahdollistaa nopeamman liikkumisen ympäri Paragon Cityä. Liikkumistavat ovat: Flight (lentäminen), Leap (hyppy), Super Speed (nopea juoksu) ja Teleportation (teleportaatio). Myöhemmillä kokemustasoilla liikkumistapoja voi parannella.


title: City of Heroes

text: Paragon City oli alussa kaupunki, jossa rikollisuus melkein hallitsi kaupunkia. Käytännössä mafialla oli vaikutusvaltaa kaikkialle: kaupungin hallitukseen, poliiseihin ja kaupungin asukkaisiin. 1930-luvulla tilanne kuitenkin muuttui, kun ensimmäiset supersankarit ilmestyivät ja alkoivat taistelemaan rikollisuutta vastaan. Järjestäytyneen rikollisuuden valta väheni ja kokonaiset mafiaperheet hävisivät. Rikolliset etsivät turvapaikkaa ja lopulta Rogue Isles-saaristosta tuli paheenpesä. Toisen maailmansodan aikana ensimmäiset superroistot ilmestyivät ja alkoivat taistelemaan supersankareita vastaan. Superroistot alkoivat hyökkäämään Paragon Cityyn tarkoituksenaan tappaa jokainen supersankari ja vallata kaupunki ja sitä kauttaa aloittaa maailmanvalloitus. Supersankarit pystyivät estämään superroistojen juonia ja hyökkäyksiä kunnes saivat vastaansa vieläkin suuremman uhan: muukalaisrotu Riktin, joka halusi vallata Maan.


title: City of Heroes

text: Muukalaisrotu Rikti päätti hyökätä Maahan ja vallata se. He aloittivat hyökkäyksen Paragon Citystä, jossa oli suurin osa Maan supersankareista, jotka voisivat pysäyttää heidät. Supersankarit ja riktit aloittivat taistelun, jota kutsutaan ensimmäiseksi Rikti sodaksi. Näissä taisteluissa supersankareita johtivat Statesman ja tuntematon sankari, josta käytettiin nimitystä Hero 1. Riktien korkein komentaja oli kenraali Dra'Gon, jonka strategisten taitojen avulla riktit saivat merkittäviäkin voittoja sankareista. Sankarit kuitenkin pysäyttivät riktit ja nämä vetäytyivät. Riktit palasivat kuitenkin myöhemmin suuremmalla armeijalla ja hyökkäsivät koko Maata vastaan. Sankarit tajusivat, että eivät pystyisi pysäyttämään riktejä, joten heidät täytyi liittoutua Rogue Islesin superroistojen kanssa. Pakon edessä roistot suostuivat, mutta kumpikaan puoli ei pitänyt tästä. Riktit saatiin lopulta pysäytettyä, mutta taistelu vaati suurimman osan Maan supersankareiden hengistä kun vain muutama sankari jäi taistelussa eloon. Tämän jälkeen riktit eivät ole hyökänneet Maahan.


title: Kyläpöllönen

text: Kyläpöllönen ("Otus scops"), aiemmalta nimeltään kääpiösarvipöllö, on Etelä-Euroopassa sekä läntisessä ja keskisessä Aasiassa tavattava pöllölintu. Se muuttaa talveksi Saharan eteläpuoliseen Afrikkaan.


title: Kyläpöllönen

text: Väritykseltään lintu on ruskean- ja harmaankirjava. Naama on vaaleampi kuin muu ruumis. Kyläpöllösen siivet ovat pitkät ja soveltuvat hyvin muuttamiseen. Kooltaan lintu on 19–21 cm ja sen siipiväli on 47–54 cm.


title: Kyläpöllönen

text: Kyläpöllönen elää avoimilla metsämailla, puistoissa ja puutarhoissa. Se munii tavallisesti 3–6 munaa puun koloon. Ravinnokseen laji käyttää suurimmaksi osaksi hyönteisiä. Kyläpöllönen on enimmäkseen yöaktiivinen. Sen kutsuääni on matala vihellys.


title: Kyläpöllönen

text: Kyläpöllöskannan suuruudeksi arvioidaan 150 000–180 000 yksilöä.


title: Kyläpöllönen

text: Laji havaittiin Suomessa ensimmäistä kertaa Hämeenlinnan Hauholla kesäkuussa 2011. Suomen toinen havainto tehtiin Hämeenlinnan Lammilla 22. toukokuuta 2018.


title: My Heart Will Go On

text: ”My Heart Will Go On” on vuonna 1997 ensi-iltansa saaneen menestyselokuvan "Titanic" tunnuskappale, jonka esitti Céline Dion. Kappaleen sävelsi James Horner, sanoitti Will Jennings ja tuottivat Simon Franglen, James Horner ja Walter Afanasieff. Kappale julkaistiin vuonna 1997 singlenä sekä "Titanicin" soundtrack-albumilla ja Céline Dionin albumilla "Let’s Talk About Love". Kappale nousi listaykköseksi ympäri maailmaa, mukaan lukien Yhdysvalloissa, Britanniassa ja Suomessa. Siitä tuli Dionin suurin hitti ja yksi maailman myydyimmistä singleistä. Single oli maailman myydyin vuonna 1998.


title: My Heart Will Go On

text: Kappale palkittiin parhaan laulun Oscar-palkinnolla ja parhaan kappaleen Golden Globe -palkinnolla. Lisäksi se voitti neljä Grammy-palkintoa, muun muassa vuoden kappaleen ja levytyksen palkinnot.


title: My Heart Will Go On

text: James Horner oli aluksi säveltänyt kappaleen melodian instrumentaaliseksi teemaksi, jota käytettiin useaan otteeseen "Titanicissa". Hän halusi kuitenkin siitä myös lauletun version soitettavaksi elokuvan lopputekstien aikana. Ohjaaja James Cameron ei halunnut elokuvaansa moista kappaletta, mutta hänen mielipiteestään piittaamaton Horner sai Will Jenningsin sanoittamaan laulun. Kun Céline Dion kuuli kappaleen, hän ei halunnut ensin nauhoittaa sitä. Dionin manageripuoliso René Angélil suostutteli hänet kuitenkin laulamaan kappaleesta demoversion, mitä hän ei ollut tehnyt moneen vuoteen. Horner odotti, että Cameron oli riittävän hyvällä tuulella, kunnes esitti kappaleen tälle. Kun Horner oli soittanut kappaleen moneen kertaan, Cameron vakuuttui tämän ehdotuksesta, vaikka pelkäsikin tulevansa kritisoiduksi elokuvan ”kaupallisesta lopusta”. Cameron halusi myös rauhoitella huolestunutta studiojohtoa ja näki elokuvan hittikappaleen olevan positiivinen tekijä elokuvan valmistumiseksi.


title: My Heart Will Go On

text: Kappaleen musiikkivideon ohjasi Bille Woodruff ja se julkaistiin vuoden 1997 lopulla. Video sisällytettiin myöhemmin "All the Way… A Decade of Song & Video" -DVD:lle. Dionin albumin "Let’s Talk About Love" ja "Titanicin" soundtrack-albumin lisäksi ”My Heart Will Go On” on julkaistu useilla muilla albumeilla, kuten "Au cœur du stade", "All the Way… A Decade of Song", "A New Day... Live in Las Vegas", "Complete Best", "" ja "".


title: My Heart Will Go On

text: Kappaleen ollessa suosionsa huipulla eräät radioasemat Yhdysvalloissa ja Britanniassa soittivat siitä muokattua versiota, joka sisälsi Dionin lauluosien välissä romanttisia lainauksia Jackin ja Rosen kohtauksista. Versio sisällytettiin myöhemmin "Back to Titanic" -albumille, joka oli jatkoa ensimmäiselle soundtrack-albumille.


title: My Heart Will Go On

text: Jotkut Costa Concordian onnettomuudesta selvinneet ovat kertoneet kappaleen soineen sattumalta ruokasalissa, kun italialainen risteilyalus "Costa Concordia" ajoi karille ja lopulta osittain upposi 13. tammikuuta 2012.


title: Vesiliikennejuopumus

text: Vesiliikennejuopumus on rikos, johon syyllistyy jos ohjaa alusta tai toimii muuten aluksen kulun turvallisuuteen vaikuttavissa tehtävissä yli yhden promillen humalassa tai jos kuljettajan kyky aluksen turvalliseen ohjailuun on huonontunut. Rangaistuksena on sakko tai enintään kahden vuoden vankeus. Tuomio vesiliikennejuopumuksesta ei aiheuta ajokortin hyllyttämistä, eikä ajokieltoa autolla.


title: Vesiliikennejuopumus

text: Puhekielessä vesiliikennejuopumusta kutsutaan usein ruorijuoppoudeksi.


title: Vesiliikennejuopumus

text:
Vesiliikennejuopumuksesta ei tuomita, jos kyse on soutuveneestä tai siihen kooltaan tai nopeudeltaan tai muilta ominaisuuksiltaan rinnastettavasta vesikulkuneuvosta.
Hallitus on kesällä 2012 hyväksynyt promillerajan laskemista puoleen promilleen ammattiliikenteessä.


title: Juha Kuokkanen

text: Juha Kuokkanen (s. 26. tammikuuta 1982 Tampere) on suomalainen entinen jääkiekkomaalivahti.


title: Juha Kuokkanen

text: Kuokkanen pelasi SaiPassa maalia 83:n SM-liigapelin verran. Lappeenrannan vuosien jälkeen Kuokkanen siirtyi kaudeksi 2005–2006 TuTon Mestis-joukkueeseen. Kaudella 2006–2007 hän pelasi unelmapelejä TuTon maalinsuulla ja oli tärkeä osatekijä TuTon pitkässä voittoputkessa.


title: Juha Kuokkanen

text: Kaudeksi 2007–2008 Kuokkanen siirtyi TPS:n maalille. Seuraavalla kaudella hänet vuokrattiin Tanska pääsarjan AaB Ishockeyn riveihin, kun Alexander Salák oli vienyt TPS:n ykkösvahdin paikan.


title: Juha Kuokkanen

text: Kuokkanen on pelannut yhdet nuorten MM-kisat ja jäi tuolloin Kari Lehtosen varjoon pelaten vain yhden pelin. Kuokkasen ammattilaisura loppui kauden 2008–2009 TPS:n sopimuksen jälkeen.


title: Wendy Hiller

text: Dame Wendy Margaret Hiller DBE (15. elokuuta 1912 – 14. toukokuuta 2003) oli englantilainen näyttelijä. Hän voitti vuonna 1958 parhaan naissivuosan Oscar-palkinnon roolista elokuvassa "Eri pöydissä".


title: Wendy Hiller

text: Hiller syntyi Bramhallissa ja oli vuosina 1937–1993 naimisissa Ronald Gowin kanssa. Hän kuoli kotonaan Beaconsfieldissä 90 vuoden iässä.


title: Paul Parker

text: Paul Andrew Parker (s. 4. huhtikuuta 1964 West Ham, Lontoo) on englantilainen entinen jalkapalloilija, pelipaikaltaan puolustaja.


title: Paul Parker

text: Keskuspuolustaja Parker aloitti uransa Fulhamissa, josta siirtyi Queens Park Rangersiin. Intensiivisenä puolustajana tunnettu Parker vakuutti Englannin maajoukkueen valmentajan Bobby Robsonin taidoistaan ja debytoi Englannin paidassa vuonna 1989 ottelussa Albaniaa vastaan.


title: Paul Parker

text: Parker valittiin Englannin joukkueeseen vuoden 1990 MM-kisoihin. Englanti sijoittui lopulta neljänneksi.


title: Paul Parker

text: Elokuussa 1991 Manchester United osti Parkerin kahdella miljoonalla punnalla. Debyyttinsä hän teki jo samassa kuussa ottelussa Notts Countya vastaan. Yli sata ottelua ManUssa pelannut Parker edusti seuraa viisi kautta, jonka aikana hän oli mukana voittamassa muun muassa kolmea liigamestaruutta ja kahta liigacupia. Parin viimeisen United-kauden aikana Gary Neville korvasi Parkerin sekä seurajoukkueessa että maajoukkueessa.


title: Paul Parker

text: Parker oli sivussa maajoukkue tehtävistä 18 kuukautta, kunnes lokakuussa 1993 hänet kutsuttiin vuoden 1994 MM-kisojen karsintaotteluihin. Englanti hävisi karsintaottelun Alankomaille 2-0 ja Parker sai hyvästellä toivonsa toisesta edustuspaikasta MM-kisoissa, Englannin jäätyä kisojen ulkopuolelle.


title: Paul Parker

text: 1996 vapaalla siirrolla Manchester Unitedista lähtenyt westhamilainen edusti uransa aikana vielä Derby Countya, Sheffield Unitedia, Fulhamia, Chelseaa ja Farnborough Townia, jossa lopetti uransa vuonna 2000.


title: Musta Lindu

text: Musta Lindu on kansanmusiikkiyhtye Värttinän toinen albumi, joka ilmestyi vuonna 1989. Yhtyeen kokoonpano on sama kuin vuoden 1987 esikoisalbumilla "Värttinä", levyllä laulaa ja soittaa kannelta 15 nuorta naismuusikkoa sekä akustisia soittimia kuusi nuorta miestä. Finlandia Records julkaisi albumin uudelleen vuonna 1998 nimellä "Black Bird".


title: Gerhard Unger

text: Gerhard Unger (26. marraskuuta 1916 – 4. heinäkuuta 2011) oli saksalainen tenori.


title: Gerhard Unger

text: Unger syntyi Bad Salzungenissa. Hän opiskeli Berliinissä ja aloitti ammattiuransa toisen maailmansodan jälkeen. Hän oli vuodesta 1947 Weimarin kansallisteatterin jäsen ja tuli vuonna 1952 kiinnitetyksi Berliinin valtionoopperaan. Hän lauloi Hampurin valtionoopperassa vuosina 1962–1973 ja Stuttgartin valtionoopperassa vuodesta 1961.


title: Gerhard Unger

text: Unger tunnetaan muun muassa Richard Wagnerin, Richard Straussin, Arthur Honeggerin, Carl Orffin, Johann Sebastian Bachin sekä Wolfgang Amadeus Mozartin tulkinnoistaan. Hän vieraili lukuisilla tärkeillä oopperalavoilla esimerkiksi Wienissä ja Dresdenissä.


title: Miero

text: Miero on vuonna 2006 julkaistu Värttinän kymmenes studioalbumi. Albumi nousi Suomen virallisen listan sijalle 5.


title: Tatiana Rouba

text: Tatiana Rouba Beniarz (s. 15. syyskuuta 1983, Barcelona, Katalonia) on espanjalainen uimari, joka edusti kotimaataan kesäolympialaisissa 2004. Siellä hän osallistui kolmeen naisten uintiviestiin kotimaansa joukkueessa. Rouba voitti EM-hopeaa pitkällä radalla 4x200 metrin vapaauintiviestissä Berliinissä 2002.


title: The Fragile

text: The Fragile (tunnetaan myös nimellä Halo 14) on Nine Inch Nailsin vuonna 1999 julkaistu tupla-albumi. Albumi on myynyt kaksinkertaista platinaa kotimaassaan Yhdysvalloissa. Vaikka se onkin myynyt hyvin, se ei kuitenkaan ollut edellisen pitkäsoiton "The Downward Spiralin" kaltainen menestys maineessaan ja myynnissään. Albumi jatkaa edellisen studioalbumin juonta. Kappaleista "The Day the World Went Away" ja "We're in This Together" julkaistiin singlet sekä "Into the Void" Australiassa. Levyn vinyylipainoksessa on kaksi kappaletta, jotka eivät ole mukana CD:llä, "10 Miles High" ja "The New Flesh", mutta ne löytyvät myös "We're in this together" CD-singlen B-puolelta.


title: The Fragile

text: Näiden lisäksi monia eri muusikoita esiintyy taustalauluissa.


title: Pimeän valtias

text: Pimeän valtias on antagonisti ja vastakohta Luojalle fantasiakirjailija Robert Jordanin Ajan pyörä -kirjoissa.


title: Pimeän valtias

text: Luoja kahlitsi Pimeän valtiaan (Shai'tan) Shayol Ghuliin heti luomisen hetkellä. Yritys vapauttaa Pimeän valtias johti Varjon sotaan, "saidinin" saastumiseen ja Legendojen aikakauden päättymiseen.


title: Pimeän valtias

text: Kerrotaan, että Pimeän valtiaan oikean nimen lausuminen tuo huonoa onnea ja voi pahimmillaan johtaa tuhoon. Huonoa onnea manaavan ihmisen sanotaankin usein nimeävän Pimeän valtiasta. Huonon onnen ehkäisemiseksi Pimeän valtiaalle on kehittynyt useita kieroilmauksia kuten Valheiden Isä, Silmäinsokaisija, Hautain herra, Yön paimen, Sydämen turma, Torasydän, Ruohonpolte sekä Lehväntuho. Pimeän kulkijat ja Valitut käyttävät Pimeyden Valtiaasta nimitystä mahtava Pimeän ruhtinas.


title: Jorge Sánchez

text: Jorge Sánchez (s. 1977 Zaragoza) on espanjalainen uimari, joka edusti kotimaataan kesäolympialaisissa 2004. Siellä hän sijoittui 200 metrin selkäuinnissa 13. sijalle.


title: Snow Angel

text: Snow Angel on Värttinän kokoelma-albumi, joka on julkaistu ainoastaan Tšekissä. Vuonna 2005 ilmestynyt levy sisältää kappaleita yhtyeen albumeilta "Seleniko", "Aitara", "6.12." ja "iKi".


title: Snow Angel

text: Ensimmäisessä painoksessa kappale 19 oli kansiteksteissä mainitun "Laulutytön" sijasta "Outona omilla mailla". Tämä korjattiin seuraavassa painoksessa.


title: Sébastien Frey

text: Sébastian Frey (s. 18. maaliskuuta 1980 Thonon-les-Bains, Haute-Savoie, Ranska) on ranskalainen jalkapallomaalivahti, joka edustaa Italian Serie A:ssa pelaavaa firenzeläistä Fiorentinaa. Hän on 185 senttimetriä pitkä.


title: Sébastien Frey

text: Frey aloitti ammattilaisuransa AS Cannesissa, jossa hän debytoi vuonna 1997, vain 17-vuotiaana. Kahden lupaavan kauden jälkeen italialainen mahtiseura Internazionale hankki hänet. Kesällä 2001 Parma FC osti hänet viidellä miljoonalla eurolla. Inter sai lisäksi riveihinsä Parman portugalilaispelaaja Sérgio Conceiçãon. Vuonna 2002 Frey voitti Parman riveissä Italian Cupin. Kauden 2004/05 jälkeen Frey siirtyi lainasopimuksella Fiorentinaan. Lainakauden päätyttyä sopimus muutettiin pysyväksi.


title: Sébastien Frey

text: Pelatessaan Parmassa Frey kutsuttiin ensimmäistä kertaa mukaan Ranskan maajoukkueeseen, otteluun Puolaa vastaan. Frey teki maajoukkudebyyttinsä ottelussa Ukrainaa vastaan, mutta lopetti maajoukkueuransa tuskasttuaan päävalmentaja Raymond Domenechin pelaajavalintoihin.


title: Sébastien Frey

text: Jalkapallo on Freyllä verissä, sillä hänen suvustaan on tullut useita huippupelaajia. Hänen isänsä Raymond Frey on entinen ammattilaismaalivahti ja isoisä André Frey pelasi aikoinaan maajoukkuetasolla. Myös Freyn pikkuveli Nicholas Frey on ammattilaispelaaja, joka edustaa tällä hetkellä ChievoVeronaa.


title: Hans Leussink

text: Hans Leussink (2. helmikuuta 1912 Schüttorf – 16. helmikuuta 2008 Karlsruhe) oli saksalainen opettaja ja poliitikko. Hän toimi vuosina 1969–1972 maansa opetus- ja tutkimusministerinä Willy Brandtin hallituksessa.


title: Ihminen, sielunsa kaltainen

text: Ihminen, sielunsa kaltainen () on Claes Anderssonin kirjoittama romaani, jonka WSOY julkaisi vuonna 1983. Romaanin päähenkilö on keski-ikäinen mies, Krister Bergh, joka on psykiatri ja nelihenkisen perheen isä. Hän pyrkii teoksen aikana arvottamaan elämäänsä uudella tavalla. Kirjan tapahtumat sijoittuvat Helsingin kantakaupunkiin, Espoon Kivenlahteen ja sairaalaan, jonka nimeä ei mainita.


title: Ihminen, sielunsa kaltainen

text: Claes Andersson kirjoitti kirjan alun perin ruotsiksi nimellä "En mänska börjar likna sin själ". Vuonna 1983 kirja julkaistiin Elvi Sinervon kääntämänä käsikirjoituksesta suomeksi nimelle "Ihminen, sielunsa kaltainen". Vuonna 1985 teos julkaistiin tanskaksi nimelle "Et menneske kommer til at ligne sin sjæl". Veli-Matti Saikkosen ohjaama, vuonna 1998 Yle TV1:n Kotikatsomossa julkaistu televisioelokuva "Vuoden viimeinen kesä" perustuu romaaniin.


title: Ihminen, sielunsa kaltainen

text: Teoksen alussa on sitaatti Michel Foucaultilta.


title: Ihminen, sielunsa kaltainen

text: Kirja jakautuu kolmeen jaksoon. Ensimmäinen jakso on nimeltään ”Talvi, kevät”, toinen on ”Kesäpäiväkirja” ja kolmas ”Syksy, talvi”. Ensimmäinen ja kolmas jakso jakautuvat numeroituihin lukuihin, toinen jakso puolestaan on päiväkirjaromaania, jonka kukin luku on yhden päivän päiväkirjamerkintä. Ensimmäisessä ja kolmannessa jaksossa kerronta vaihtelee lukujen välillä: käytössä on kaikkitietävä kertoja ja päähenkilön kirjoittamat kirjeet.


title: Earl Butz

text: Earl Lauer Butz (3. heinäkuuta 1909 – 2. helmikuuta 2008) oli yhdysvaltalainen republikaanisen puolueen poliitikko. Hän toimi Yhdysvaltain maatalousministerinä vuosina 1971–1976, jolloin valtionpäämiehinä olivat presidentit Richard Nixon ja Gerald Ford.


title: Earl Butz

text: Butz sai vuonna 1981 tuomion veropetoksesta: hän oli ilmoittanut väärin vuonna 1978 ansaitsemansa tulot. Kuollessaan 98 vuoden ikäisenä hän oli iäkkäin elossa ollut entinen ministeri Yhdysvalloissa.


title: Moskva

text: Moskva tarkoittaa seuraavia asioita:


title: Fazer (täsmennyssivu)

text: Fazer tarkoittaa seuraavia: Fazer on suku, jonka tunnettuja jäseniä ovat:


title: Qalandar-liike

text: Qalandar-liike on yksi islamilaisen, sufilaisen filosofian muodoista. Liike syntyi 1100-luvun lopussa ja levisi Iraniin, Afganistaniin, Intiaan ja Turkkiin. Liikkeen yksi perustajista oli Qutbaddin Haidar (1221). Kaupunkilaisnuoret tunsivat qalandar-liikkeen omakseen. Liikkeen jäsenet kiersivät usein maaseutua ja kyliin saapuessaan löivät rumpua ja tanssivat. Musiikki ja tanssi syrjäyttivät liikkeen piirissä rituaaliset rukoukset. Liike synnytti useita toisistaan erillään toimiva suuntauksia.


title: Qalandar-liike

text: Islamilaisissa maissa pukeutumissäännöt olivat keskiajalla ankarat. Tästä syystä qalandarit kulkivat yleensä alastomina tai pukeutuivat säkkikankaaseen tai taljoihin. Jotkut saattoivat kiinnittää turbaaniinsa pukinsarvet. Qalandarit herättivät aikoinaan huomiota ajelemalla kaikki kasvojensa karvat (parran, hiukset, viikset ja kulmakarvat). Toiset qalandarit ajoivat vain partansa, viiksensä tai tukkansa - tai päästivät ne kasvamaan ylipitkiksi.


title: Qalandar-liike

text: Hurufismin piirissä karvojen ajelulle kehittyi 1300-luvulla myös teoreettinen tarkoitus: heidän mukaansa ihmiskasvot ovat Jumalan näyttäytymisen paikka ("teofania"), ja näin ollen kasvojen karvoitus peittää todellisen kauneuden. He pitivät kaulassaan rautakahleita ja lävistivät sukupuolielimensä. Qalandarit käyttivät avoimesti huumeita ja alkoholia sekä käyttäytyivät julkisen anarkistisesti. He sanoutuivat irti vanhoillisesta arvomaailmasta ja pyrkivät herättämään käyttäytymisellään huomiota.


title: Qalandar-liike

text: Qalandarit katsoivat, että mikään ei ole epäpuhdasta, sillä kaikki on Allahin ilmentymää. Islamilaisessa kirjallisuudessa qalandarit kuvataan roskaväeksi ja huijareiksi. Heidän toimintansa tuomitaan usein ankarasti. Lisäksi qalandarien vastustajat syyttivät heitä eläimiin sekaantumisesta ja homoseksuaalisuudesta.


title: Siunattu hulluus (albumi)

text: Siunattu hulluus on suomalaisen Freud Marx Engels & Jung -yhtyeen toinen studioalbumi ja julkaistiin vuonna 1987.


title: Cesare Pavese

text: Cesare Pavese (9. syyskuuta 1908 – 27. elokuuta 1950) oli italialainen runoilija, kirjailija, kirjallisuuskriitikko ja kääntäjä.


title: The Von Bondies

text: The Von Bondies on indie rock/garage rock yhtye Detroitista, Michiganista.


title: The Von Bondies

text: Musiikkivideot:


title: The Von Bondies

text: DVD:t, joissa esiintyy "Von Bondies":


Rintaan pistää, sukat haisee, enkä pidä Jeesuksesta on suomalaisen Freud Marx Engels & Jung -yhtyeen debyyttialbumi. Se julkaistiin vuonna 1986. Albumin nimi on mukaelma Jimmy Buffettin kappaleesta "My Head Hurts, My Feet Stink and I Don't Love Jesus".


title: Kokemus

text: Kokemus tarkoittaa sellaisia tietoja, kykyjä ja taitoja selviytyä ympäristössä ja tehtävissä, joita ei ole hankittu teoreettisen opiskelun kautta, vaan vuorovaikutuksessa fysikaaliseen todellisuuteen. Kokemuksella voidaan myös tarkoittaa aivoissa syntyvää prosessia, jossa aivot vastaanottavat ärsykkeitä, ja aivot tulkitsevat nämä ärsykkeet erilaisina kokemuksina.


title: Kokemus

text: Kokemus voidaan tulkita joko ajan kuluessa kasvavana viisautena ja osaamisena, tai välittömästi koettuna asiana. Kokemus voi olla fyysinen, psykologinen, hengellinen tai emotionaalinen. Kansanviisaus perustuu kokemukseen. Koska kokemus syntyy yksilöllisestä tulkinnasta, se ei aina välttämättä vastaa todellisuutta, tai niitä todellisia tapahtumia, joista tulkinta on tehty.


title: Kokemus

text: Eräiden filosofisten teorioiden mukaan on olemassa tietoa, jota ei mitenkään voi saada pelkällä teoreettisella opiskelulla, vaan jonka tietäminen vaatii kokemusta. Esimerkiksi ihminen, joka ei koskaan ole nähnyt värejä, ei teorian mukaan voi tietää, miltä punainen näyttää. Tähän tiedon puutteeseen ei auta, vaikka hänellä olisi "kaikki mahdollinen" teoreettisesti opiskeltava fysikaalinen tieto "kaikesta", esimerkiksi siitä, miten valon fotonit vaikuttavat verkkokalvon soluihin ja miten aivot reagoivat, ja miten värien nimityksiä kielessä käytetään. Vain kokemalla punaisen fysikaalisen maailman kautta, siten että oma keho reagoi valoon, voi teorian mukaan ymmärtää miltä punainen näyttää. Tämä kuuluisa argumentti on alun perin filosofi Frank Jacksonin keksintöä. Se yrittää perustella, että teoreettisesti ymmärrettävissä fysikaalinen oleva maailma ei ole kaikki mitä on, vaan sen ulkopuolella on asioita, joista voi saada tietoa, nimittäin kvalioita.


title: Kokemus

text: Myöhemmin monet muut, myös Jackson itse torjuvat argumentin. Pelkästään kokemukseen perustuvaa tietoa on alettu pitää "tietotaitona" () tai kykynä, joka ei tuo lisää tietoa tosiasioista. Punaisen ensi kertaa nähnyt ihminen ei siis opi mitään uutta teoreettista tietoa tosiasioista, hän saa vain kykyjä, kuten kyvyn kuvitella punaisen mielessään ja kyvyn tunnistaa punaisen jatkossakin. Näin ollen argumentti epäonnistuu yrittäessään osoittaa, että fysikaalisen maailman ulkopuolella on jotakin, esimerkiksi henkinen todellisuus tai sielu, jossa kvaliat näyttäytyvät.


title: Iki (albumi)

text: iki on vuonna 2003 ilmestynyt Värttinän yhdeksäs studioalbumi. Se julkaistiin Suomessa helmikuun 28. päivänä samanaikaisesti yhtyeen 20-vuotisjuhlakonsertin kanssa. Myöhemmin saman vuoden keväällä levy julkaistiin Benelux-maissa, Espanjassa, Saksassa, Yhdysvalloissa, Japanissa, Isossa-Britanniassa ja Ranskassa.


title: Iki (albumi)

text: Songlines-lehti sijoitti albumin sijalle 24 heinäkuussa 2003 julkaisemallaan "50 World Music Albums You Must Own" -listalla.


title: Erkko

text: Erkko on suomalainen suku, joka on tullut tunnetuksi Helsingin Sanomien ja sen edeltäjän Päivälehden omistajina. Suku on alun perin lähtöisin orimattilalaisesta Eerakkalan talosta. J. H. Erkko ja myöhemmin myös hänen sisaruksensa omaksuivat talon nimestä johdetun sukunimen "Erkko".


title: Erkko

text: Eljas Erkon perilliset omistavat edelleen suuren osan Sanoma-konsernia. Omistajiin kuuluvat myös Patricia Seppälän poika Robin Langenskiöld ja tytär Rafaela Seppälä.


title: Erkko

text: Erkon suku on mainittu sekä laulun "Laulu 20 perheestä" vuoden 1969 alkuperäisessä että 2000-luvulla päivitetyssä versiossa.


title: The Explosion

text: The Explosion oli amerikkalainen rock-yhtye Bostonista, Massachusettsista.


title: The Explosion

text: 13. helmikuuta 2007 yhtye kertoi jättäneensä levy-yhtiönsä Virgin Recordsin. 30. huhtikuuta 2007 yhtye ilmoitti hajoamisestaan MySpace-sivustolla.


title: Herlin

text: Herlin on suomalainen suku, jonka jäsenet ovat suomalaisen Kone Oyj:n ja Cargotec Oyj:n pääomistajia. Historiantutkija Markku Kuisman arvion mukaan Herlinin suku on luultavasti ”sekä suhteellisesti että absoluuttisesti mitattuna itsenäisen Suomen historian varakkain suku”. Vuoden 2015 alussa Helsingin Sanomat laski Herlinien omistavan pörssiyhtiöiden osakkeita noin 6,8 miljardin euron arvosta, moninkertaisesti enemmän kuin mikään muun suku Suomessa ja enemmän kuin 20 seuraavaksi rikkainta sukua yhteensä.


title: Herlin

text: Harald Herlin osti Koneen vuonna 1924 silloiselta Strömbergiltä ja kehitti yhtiötä yhdessä poikansa Heikki Herlinin kanssa. Heikin jälkeen koneen johdon otti vastuulleen hänen poikansa Pekka Herlin, jonka aikana yhtiöstä kasvoi Suomen ensimmäinen monikansallinen yritys. Nykyään yhtiön suuromistajana toimii Pekan poika Antti Herlin, joka vuonna 2010 pääsi ensimmäisenä suomalaisena Forbes-julkaisun maailman rikkaimpien henkilöiden listalle, jaetulle sijalle 773.


title: Opel Zafira

text: Opel Zafira on Opelin vuodesta 1999 lähtien valmistama tila-auto. Istuimet on jaettu Zafirassa kolmeen riviin, ja niitä voi järjestellä matkustaja- ja tavaramäärän mukaan. Opel kutsuu ratkaisua nimellä "Flex7". Maasta riippuen Zafira-mallia on myyty myös Vauxhallin, Holdenin tai Chevroletin merkillä.


title: Opel Zafira

text: Vuonna 1999 esitelty ensimmäisen sukupolven Zafira perustui tekniikaltaan vuotta aiemmin esiteltyyn Opel Astra G -malliin. Se korvasi mallistossa Opel Sintran, joka oli ehtinyt olla markkinoilla vain kolme vuotta. Yhtenä syynä mallin nopeaan korvaamiseen oli sen Euro NCAP -kolaritestistä saama ala-arvoinen tulos. Zafirakaan ei luokkansa parhaimmistoon kolmen tähden tuloksellaan yltänyt, mutta parannus Sintraan verrattuna oli kuitenkin huomattava.


title: Opel Zafira

text:
Japanissa ensimmäisen sukupolven Zafiraa myytiin nimellä Subaru Traviq.
Urheilullinen Zafira OPC (Vauxhallina VXR) esiteltiin vuonna 2001 Geneven autonäyttelyssä. Sen muotoilu on tavallista Zafiraa aggressiivisempi. Autossa on 2,0-litrainen 190-hevosvoimainen turbomoottori viisivaihteisella manuaalivaihteistolla. OPC-malli kiihtyy nollasta sataan 8,2 sekunnissa ja sen huippunopeus on 220 km/h. Zafira OPC oli aikanaan nopein Euroopassa myytävä tila-auto.


title: Opel Zafira

text: Bensiinimoottorit olivat aluksi 1,6- (100 hv), 1,8- (115 hv) ja 2,2-litraiset (147 hv), jotka kaikki olivat 16-venttiilisiä ja kuuluivat Ecotec-sarjaan. Dieseleinä olivat 2,0-litraiset DI (80 hv) ja DTI (100 hv). Saatavana oli myös 1,6-litrainen (90 hv) maakaasumoottori. Vuoden 2002 alussa 2,0-litraiset dieselmoottorit korvattiin uudella 125-hevosvoimaisella 2,2 DTI:llä.


title: Opel Zafira

text: Vuoden 2003 kasvojenkohotuksessa Zafira koki pieniä ulkonäöllisiä muutoksia, joista huomattavimmat olivat poikittainen etusäleikön kromilista ja korinväriset ovenkahvat. Myös takavalojen vilkuista tuli kirkaslasiset. 1,8-litraisen bensiinimoottorin teho kasvoi 125 hevosvoimaan.


title: Opel Zafira

text: Opel esitteli toisen sukupolven Zafiran keväällä 2005 Geneven autonäyttelyssä. Se perustuu Opel Astra H -malliin. Zafira B on sijoittunut vikatilastoissa keskiarvon paremmalle puolelle. Jarrulevyt ja -palat kuluvat kuitenkin tavallista nopeammin ja 1,8-litraisessa bensiinimoottorissa ongelmana on nokka-akselin käyttöpyörien kuluminen. Vuoden 2006 alussa osia muutettiin kestävämmiksi.


title: Opel Zafira

text: Vuoden 2005 Euro NCAP -kolaritestistä Zafira sai tulokseksi täydet viisi tähteä.


title: Opel Zafira

text:
Pian julkaistiin myös suorituskykyinen OPC-versio toisen sukupolven Zafirasta. Sen 2,0-litraisessa turbomoottorissa on tehoa 240 hevosvoimaa ja huippunopeus on 231 km/h. OPC-mallissa on urheilullisempi muotoilu ja sisällä nahkaverhoillut Recaro-istuimet sekä OPC-urheiluohjauspyörä.
Bensiinimoottorit olivat aluksi 1,6- (105 hv), 1,8- (140 hv) ja 2,2-litraiset (150 hv). Dieselvaihtoehtona oli 1,9-litrainen (120/150 hv) Fiatin valmistama Multijet. 1,8-litraisen bensiinimoottorin yhteyteen sai viisivaihteisen "Easytronic"-robottivaihteiston ja molempiin dieseleihin kuusivaihteisen automaatin. 2,2-litraisen yhteyteen sai puolestaan neliportaisen automaatin. Saatavana oli myös 1,6-litrainen (94 hv) maakaasumoottori.
Vuoden 2008 kasvojenkohotuksessa Zafira sai uudet muhkeammat puskurit. 1,6-litraisen bensiinimoottorin teho nousi 115 hevosvoimaan. Seuraavana vuonna moottorivalikoimaan saatiin Opelin 1,7-litrainen (110 hv) turbodiesel. Vuonna 2010 siitä tuli myös tehokkaampi 125-hevosvoimainen versio.


title: Opel Zafira

text: Perusmalli Advantagen varusteluun kuului neljä turvatyynyä, ABS-jarrut hätäjarruassistentilla, ESP, aktiiviset pääntuet, 16 tuuman teräsvanteet pölykapselein, R10-radio, keskikonsolin alumiinikoristeet, kauko-ohjattu keskuslukitus, sähköpeilit, kuljettajan istuimen korkeussäätö ja sähköikkunat edessä.


title: Opel Zafira

text: Enjoyssa oli lisäksi turvaverhot (yht. kuusi turvatyynyä), kuljettajan turvavyönmuistutin, korinväriset kylkilistat, lämmitettävät peilit, 16 tuuman kevytmetallivanteet, säilytystaskut etuistuinten selkänojissa, alumiinikoristeet myös ovissa ja ohjauspyörässä, kromikehyksiset mittarit, Radio/CD 30 -soitin, ilmastointi ja valaistuspaketti.


title: Opel Zafira

text: Ylellisimmässä Cosmossa oli Enjoyn lisäksi panoraamalasikatto, hopeiset kattokaiteet, sumuvalot, mustat koristeet keskikonsolissa ja ohjauspyörässä, alumiini- tai puujäljitelmäkoristus ovissa, osittain nahkaverhoillut urheiluistuimet, nahkaverhoiltu ohjauspyörä, tallelokerolla varustettu käsinoja edessä, valaistut meikkipeilit, kynnyslistat etuovissa ja sähköikkunat takana.


title: Opel Zafira

text: Vuonna 2011 esiteltiin Zafiran rinnalle suurempaa kokoluokkaa edustava Zafira Tourer. Zafira B:n valmistus jatkui vuoteen 2014 saakka, jolloin Zafira Tourer virallisesti korvasi sen.


title: Opel Zafira

text: Kolmannen sukupolven Zafira esiteltiin Frankfurtin autonäyttelyssä syksyllä 2011, ja se tuli myyntiin seuraavan vuoden alussa. Auton tekniikka pohjautuu pitkälti Opel Astra J -malliin. Zafira B jäi uuden mallin rinnalle vuoteen 2014 saakka.


title: Opel Zafira

text: Vuoden 2011 Euro NCAP -kolaritestistä Zafira Tourer sai tulokseksi täydet viisi tähteä.


title: Opel Zafira

text: Ainoana bensiinimoottorina oli aluksi 1,4 Ecotec Turbo (120/140 hv). Dieselinä tarjottiin 2,0-litraista CDTI:tä kolmella eri tehovaihtoehdolla (110/135/165 hv). Lisäksi saatavana oli nestekaasua polttoaineenaan käyttävä 1,4 LPG ecoFLEX (140 hv).


title: Opel Zafira

text: Varustetasoina olivat aluksi Enjoy ja Cosmo.


title: Opel Zafira

text: Keväällä 2012 valikoimaan lisätiin 1,6-litrainen (150 hv) CNG ecoFLEX -maakaasumoottori ja 1,8-litrainen (115 hv) bensiinimoottori.


title: Opel Zafira

text: Vuoden 2013 mallisto täydentyi 1,6-litraisella CDTI:llä (135 hv) ja suorasuihkutteisella 1,6 Turbo SIDI (170 hv) -bensiinimoottorilla. Vuonna 2014 siitä tuli tarjolle myös 200-hevosvoimainen versio.


title: Opel Zafira

text: Vuonna 2015 esiteltiin 170-hevosvoimainen 2,0 CDTI ecoFLEX. ecoFLEX-malleissa on aina aktiivinen etusäleikön suljin, madallettu alusta, moottorin kalibrointi ja optimoidut välityssuhteet.


title: Opel Zafira

text: Zafira Tourerin perusmalli on Pro. Siihen kuuluu kuusi turvatyynyä, ESP, turvavyönmuistutin edessä ja takana, vakionopeudensäädin, manuaali-ilmastointi, lämmitettävät etuistuimet, 16 tuuman teräsvanteet pölykapselein, Radio/CD 300 -soitin, monitoimiohjauspyörä ja sähköikkunat edessä. Pro-malli on vakiona viisipaikkainen. Kolmannen rivin istuimet ovat saatavana lisävarusteena.


title: Opel Zafira

text: Drive-varustelussa on lisäksi kaksivyöhykkeinen automaatti-ilmastointi, Radio/CD 600 -soitin kuudella kaiuttimella, IntelliLink-multimediajärjestelmä seitsemän tuuman värinäytöllä, Bluetooth-järjestelmä, nahkaverhoiltu ohjauspyörä, lattiakonsoli käsinojalla ja säilytyslokerolla, 17 tuuman kevytmetallivanteet, sähköikkunat takana, tummennetut takaikkunat ja kromikehyksiset ajovalot.


title: Opel Zafira

text: Cosmossa on lisäksi tuulilasinpyyhkijöiden sadetunnistin, osittain nahkaverhoillut istuimet, LED-takavalot, sumuvalot, lounge-istuimet toisella rivillä, panoraamatuulilasi, sähköinen käsijarru mäkilähtöavustimella ja automaattiset kaukovalot.


title: Opel Zafira

text: Zafira Tourer koki kesällä 2016 kasvojenkohotuksen, jossa sen ulkoista ilmettä muutettiin enemmän uutta Astraa muistuttavaksi. Myös ohjaamoa uudistettiin muun muassa seitsentuumaisella kosketusnäytöllä ja fyysisten painikkeiden määrää vähennettiin. Samalla Tourer-lisänimi poistettiin ja auton mallinimi on jälleen pelkkä Zafira.


title: Opel Zafira

text: Vuonna 2019 Zafira-mallinimi siirtyy pakettiautomalli Opel Vivaron henkilönkuljetusversiolle. Uusi Vivaro on Citroën Jumpyn, Peugeot Expertin ja Toyota Proacen sisarmalli, mikä on seurausta Opelin siirtymisestä General Motorsilta ranskalaisen PSA-konsernin omistukseen.


title: San Miguel Mission

text: San Miguel Mission, tunnetaan myös nimellä San Miguelin kappeli, on Espanjan siirtomaavallan aikainen lähetyskirkko Santa Fessä Yhdysvaltojen New Mexicossa. Kirkko on rakennettu noin 1610–1626. Se tuhoutui pueblokapinan aikana 1680, mutta rakennettiin uudelleen 1710, kun espanjalaiset valloittivat seudun uudestaan. Kirkko toimi jonkin aikaa espanjalaisten sotilaiden kappelina. Puinen alttarirakennelma reredos, johon kuuluu puinen arkkienkeli Mikaelin patsas ainakin vuodelta 1709, lisättiin paikalleen 1798. Vaikka kirkkoa on korjattu ja rakennettu useita kertoja vuosien varrella, alkuperäiset savitiiliseinät ovat yhä suurelta osin jäljellä, mutta ovat jääneet myöhempien lisäysten alle piiloon. Tätä kirkkoa sanotaan usein virheellisesti Yhdysvaltojen vanhimmaksi kirkoksi. Kaksitoista vuotta sitä vanhempi on kuitenkin San Miguel Mission Socorrossa New Mexicossa. Kappeli on yhä joka sunnuntaisessa käytössä.


title: Opel Laubfrosch

text: Opel 4/12 PS eli Laubfrosch oli Opelin suosittu henkilöautomalli, joka oli ensimmäinen saksalainen liukuhihnalla valmistettu auto.


title: Opel Laubfrosch

text: Se sai lempinimen "Laubfrosch" (suom. "lehtisammakko") vihreän värinsä johdosta. Liukuhihnatuotannon vuoksi auto oli Saksassa verrattain edullinen ja siksi sitä ostettiinkin paljon.


title: Opel Laubfrosch

text: Mallia valmistettiin vuosina 1924–1931 yhteensä 119 484 kappaleen verran.


title: Opel Laubfrosch

text: Ensimmäinen "Laubfrosch" oli Opel 4/12 PS, jota valmistettiin vuoteen 1926 saakka. Myöhempiä "Laubfrosch"-malleja olivat 4/14 PS vuosina 1924-1925, 4/16 PS vuosina 1925-1926, 4/16 (4/18) PS vuodesta 1926 vuoteen 1930 sekä 4/20 PS, joka tunnettiin myös mallinimellä "1,1 liter" vuodesta 1929 vuoteen 1931. Aiemmissa malleissa oli 1-litrainen moottori ja sen huippunopeus oli 60 km/h.


title: Opel Laubfrosch

text: Alkuperäisen Opel 4/12 PS:n ainoana korimallina oli 2-paikkainen avokori. Myöhemmistä Laubfrosch-malleista oli enemmän korimalleja.


title: Opel Laubfrosch

text: Laubfrosch oli plagiaatti ranskalaisesta Citroën 5 CV -mallista. Andre Citroën haastoi Opelin oikeuteen mallin plagionnista, mutta saksalainen oikeusistuin kumosi haasteen, koska auton jäähdyttäjä oli eri lailla muotoiltu ja se oli väriltään vihreä, kun Citroën oli keltainen. Tästä sai mahdollisesti alkunsa saksalainen sanonta "samanlainen, mutta vihreä" ().


title: Opel Laubfrosch

text: Opel Laubfroschin seuraaja oli Opel 1,2 Liter joka tuli markkinoille heinäkuussa 1931. Se oli Opel P4:n ja Opel Kadettin edeltäjämalli.


title: Opel Sintra

text: Opel Sintra on Opelin vuosina 1996–1999 valmistama suuri tila-auto. Auto on perustaltaan sama kuin Chevrolet/Pontiac Trans Sport, mutta muun muassa moottorivalikoimassa ja akselivälissä on huomattavia eroja. Sintraan sai vain Opelin valmistamia Ecotec-moottoreita, 2,2-litraisen nelisylinterisen bensiinimoottorin, 3,0-litraisen V6-bensiinimoottorin tai 2,2-litraisen dieselmoottorin. Se valmistettiin sisarmalliensa tapaan Doravillessa, Georgiassa, Yhdysvalloissa. Sintra menestyi heikosti Euro NCAP -kolaritestissä saaden vaatimattomat kaksi ja puoli tähteä.


title: Opel Sintra

text: Sintra on sisarmallejaan huonomman auton maineessa. Varustelutaso ei ollut periamerikkalaisten versioiden tasoa, ja tekniikka ei vastannut amerikanserkkujen kestävyyttä tai ominaisuuksia. Hinta kuitenkin oli lähes sama, jonka vuoksi Sintraa on ympäri maailman myyty huomattavasti vähemmän kuin Chevrolet Trans Sportia sisarmalleineen (Pontiac Montana).


title: Opel Omega

text: Opel Omega on Opelin vuosina 1986–2003 valmistama edustusluokan automalli. Se suunniteltiin Opel Rekordin seuraajaksi. Omegasta on kaksi sukupolvea, toisesta myös kevyt facelift. Kumpaakin sukupolvea on valmistettu kahtena korimallina, sedanina ja farmarina. Omega ei saanut itselleen suoraa seuraajaa, mutta sen mallistoon jättämää aukkoa täydensivät ylellinen hatchback-korinen Opel Signum sekä aiempaa suuremmaksi kasvanut farmarikorinen Opel Vectra.


title: Opel Omega

text: Opel Omega tuli myyntiin Saksassa vuonna 1986 molempina perinä. Moottorivalikoimassa oli seuraavista moottoreista aina kaksi versiota: 1.8; 2.0; 2.3. Vuonna 1987 myyntiin tulivat kaksi kolmelitraista moottoria. Opel valmisti Omega 3000 mallia, joissa moottori oli 3,0-litrainen, 12-venttiilinen C30LE (156 hv) ja 3,0 litrainen, 12-venttiilinen 30NE,C30NE (177 hv) ja myöhemmin 3,0-litrainen 24-venttiilinen C30SE (204 hv). Vuonna 1988 esiteltiin Opel Senator B, Omegan luksusversio. Silloin moottorivalikoimaan tuli uusi tulokas, 2,4-litrainen bensiinimoottori. Vuoden 1990 uudistuksiin taas kuuluivat uusi 2,6-litrainen bensiini- ja 3,6-litrainen twinturbomoottorinen, 377-hevosvoimainen Lotus Omega.


title: Opel Omega

text: Toisen sukupolven Omegassa on kaksi nelisylinteristä bensiinimottoria sekä kaksi V6:ta eri iskutilavuuksin. 2,5-litrainen BMW:n valmistama turbodiesel eri tehovaihtoehdoin täydensi myös mallistoa.


title: Opel Omega

text: Vuonna 1997 Omega sai ensimmäisen suorasuihkutteisen dieselmoottorin, 2.0 DTi:n. Vuonna 1998 ajovalot muuttuivat projektorityyppisiksi. Vuonna 1999 malli sai perusteellisen faceliftin. Sisätilat uudistuivat. Konepelti tuli V-muotoiseksi. Etu- ja takavalot uudistuivat ja antoivat laadukkaamman vaikutelman kuin aikaisemmin. Tavaratilan kannessa myös muutoksia. Myöhempinä vuosina tuli myös viimeisiä moottoriuudistuksia (2.0 → 2.2, 2.5 V6 → 2.6 V6, 3.0 V6 → 3.2 V6) ja 2001 valkoiset sivuvilkut. Opel Omega B:n valmistus päättyi vuonna 2003.


title: Opel Omega

text: Vuoden 1998 EuroNCAP -testistä Omega sai kolme tähteä viidestä.


title: Ilkka Herlin

text: Ilkka Heikki Herlin (s. 25. tammikuuta 1959 Helsinki) on suomalaisen lastinkäsittely-yhtiö Cargotecin hallituksen puheenjohtaja ja suuromistaja. Ilkka Herlin on KONE Oyj:n entisen toimitusjohtajan Pekka Herlinin poika. Herlin on Elävä Itämeri säätiön (BSAG) perustajajäsen ja hallituksen puheenjohtaja. Lisäksi Herlin on myös mm. Suomi-Kiina kauppayhdistyksen puheenjohtaja. Herlin on koulutukseltaan filosofian tohtori ja historiantutkija, joka teki väitöskirjan äitinsä isästä Kustaa Vilkunasta.


title: Ilkka Herlin

text: Koneen entinen pääomistaja ja toimitusjohtaja Pekka Herlin ja hänen poikansa Antti Herlin salasivat testamenttijärjestelyllä tietoja perheyhtiön hallinnasta, jonka seurauksena Kone jakautui kahteen osaan, hissejä ja liukuportaita valmistavaan Koneeseen, jonka äänivalta jäi Antti Herlinille, sekä Cargoteciin, jonka omistajaksi nousivat Ilkka Herlinin lisäksi hänen sisaruksensa Ilona Herlin ja Niklas Herlin. Cargotec on osa entistä Partekia, jonka Kone osti.


title: Ilkka Herlin

text: Arvopaperi-lehden mukaan Ilkka Herlin on varallisuudessa Suomen 4. (2006). Sisaruksista Antti Herlin on Suomen varakkain, Niklas Herlin on 3. ja Ilona Herlin on 6. Ilkka Herlin kuuluu sisarustensa ohella Suomen rikkaimpiin henkilöihin ja hänen omaisuutensa arvoksi on laskettu yli 500 miljoonaa euroa.


title: Ilkka Herlin

text: Herlin avioitui Saara Kankaanrinnan kanssa vuonna 2009. Heillä on kolme lasta, kaksi poikaa ja tytär, sekä kaksi koiraa.. Pariskunnalla on myös Paraisilla Kuitian/Qvidjan kartanolinna eli Suomen vanhin kartano, sekä Tammisaaressa luomumaatila, joita he ovat sitoutuneet kehittämään ravinteiden kierrätyksen ja hiiltä sitovan maatalouden pilottitilaksi. Herlinillä on edellisestä avioliitostaan kaksi poikaa.


title: Ilkka Herlin

text: Historioitsijana Herlinin erikoisala oli tieteenhistoria ja erikoisesti humanistiset tutkimusalat. Hän on myös tutkinut jatkosodan syttymistä, ja aiheesta käytyä tieteellistä väittelyä.


title: Ilkka Herlin

text: Ilkka Herlin on Keskustan jäsen, ja hän tuki Keskustaa vuoden 2011 eduskuntavaaleissa 10 000 eurolla.


title: Ilkka Herlin

text: Baltic Sea Action Group (BSAG) on Ilkka Herlinin jo 90-luvun alusta jatkuneen Itämerityön kulminoituma. Säätiön tehtäväksi on perustamiskirjassa määritelty "edistää ihmisen ja luonnon hyvinvointia". Tällä hetkellä työn painopiste on keskittynyt vahvasti Itämeren eri ongelmiin. BSAG:n virallinen nimi on Elävä Itämeri -säätiö, jonka nimi on käännetty kaikille Itämeren valuma-alueen 14 kielelle. Säätiön ovat perustaneet Ilkka Herlin, Saara Kankaanrinta ja Anna Kotsalo-Mustonen vuonna 2007 ja se on merkitty säätiörekisteriin 3. maaliskuuta 2008.


title: Ilkka Herlin

text: Baltic Sea Action Summit (BSAS) on prosessi, jonka avulla BSAG-säätiö nopeuttaa Itämeren kannalta olennaisia pelastustoimia. Sen ensimmäinen näkyvä osuus oli Suomen tasavallan presidentin, pääministerin ja Baltic Sea Action Groupin (BSAG) yhteisaloite, BSAS-huippukokous Helsingissä 10. helmikuuta 2010. Ilkka Herlin toimi huippukokouksen isäntänä yhdessä tasavallan presidentin ja pääministerin kanssa. Prosessi on jatkunut taukoamatta siitä lähtien, muun muassa Pietarissa 5.–6. huhtikuuta 2013 järjestetyssä huippukokouksessa.


title: Ilkka Herlin

text: Prosessin päämääränä on yhdistää julkisen, yksityisen ja kolmannen sektorin toimijoiden voimavarat Itämeren hyväksi. Itämeren ympärysmaat ovat yhdessä sopineet toimintasuunnitelmasta Itämeren hälyttävän tilanteen korjaamiseksi. Tämä suunnitelma on kirjoitettu HELCOMin Baltic Sea Action Planin muotoon.


title: Ilkka Herlin

text: Konkreettisten toimenpiteiden aikaansaaminen vaatii korkeimman poliittisen tason sitoutumista, yritysten osallistumista ja tuotekehittelyä, virkamiesten osaamista, eri toimijoiden ja maiden yhteistyötä sekä rakentavaa, rohkeaa ja peräänantamatonta asioiden eteenpäin ajamista. Tähän tarkoitukseen BSAG-säätiö on luonut summit-prosessin sitoumuksineen.


title: Iki

text: Iki tai IKI voi tarkoittaa:


title: Kiyose

text: Kiyose () on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tokion erillisalueiden länsipuolella ja rajautuu Tokion Higashikurumen ja Higashimurayaman kaupunkeihin sekä Saitaman prefektuurin Niizan ja Tokorozawan kaupunkeihin. Kiyosessa on 74 791 asukasta (vuonna 2017) ja sen pinta-ala on 10,23 neliökilometriä.


title: Kiyose

text: Nykyisen muotoinen Kiyosen kaupunki perustettiin 1. lokakuuta 1970. Kaupungin länsiosassa Tokorozawan rajalla virtaa Yanasejoki. Kiyosea palvelee Seibu-rautateiden Ikebukuro-linja.


title: Stefan George

text: Stefan Anton George (12. heinäkuuta 1868, Bingen am Rhein, Hessen – 4. joulukuuta 1933 Minusio, Sveitsi) oli saksalainen runoilija ja kääntäjä.


title: Stefan George

text: Stefan George syntyi vuonna 1868 Bingenissä, nykyisessä Rheinland-Pfalzin osavaltiossa. Hänen isänsä oli viinikauppias. Georgen perhe oli katolinen ja hänen sukunsa juuret olivat peräisin Elsass-Lothringenin alueelta, joten hän puhui ranskaa lähes toisena äidinkielenään. George kävi koulunsa Darmstadtissa opiskellen itsenäisesti italiaa, hepreaa, kreikkaa, latinaa, tanskaa, hollantia, puolaa, englantia ja norjaa, jotta voisi lukea näiden maiden kirjallisuutta alkukielellä. George kehitti myös nuorena omaa kieltä.


title: Stefan George

text: George matkusteli Euroopan metropoleissa, kuten Pariisissa, Lontoossa ja Wienissä. Pariisissa hän pääsi mukaan Stéphane Mallarmén symbolistiseen kirjalliseen piiriin, joka teki häneen lähtemättömän vaikutuksen. Hän tutustui myös Paul Verlaineen. Uransa alkuvaiheessa George oli erittäin ranskalaismielinen ja suhtautui torjuvasti protestanttisen Preussin dominoimaan saksalaiseen kulttuurielämään. Hän toimitti lehteä "Blätter für die Kunst".


title: Stefan George

text: Georgen ympärillä toimi ns. George-piiri, "George-Kreis", jonka henkinen johtaja hän oli. Piiri koostui runoilijoista ja intellektuelleista. Piirin kokoontumisilla, joihin vain valitut miehet saivat osallistua, oli lähes rituaalinen luonne. Kokoontumisissa muun muassa resitoitiin tekstejä. Tarkoituksena oli perustaa salainen Saksa, joka muodostaisi konservatiivisen opposition modernille yhteiskunnalle. Piiriin kuuluivat muun muassa Friedrich Gundolf, Robert Boehringer, Claus von Stauffenberg ja hänen vanhemmat veljensä Alexander sekä Berthold, Karl Wolfskehl, Max Kommerell, Henry von Heiseler, Edgar Salin ja historioitsija Ernst Kantorowicz. George tunsi myös runoilija Rainer Maria Rilken, vaikka tätä ei koskaan hyväksytty hänen sisäpiiriinsä.


title: Stefan George

text: George tunsi viehtymystä ainoastaan miehistä koostuviin toveripiireihin. Hänen suhteellaan nuorempiin miehiin on sanottu olleen myös homoseksuaalisia ja pederastisia pyrkimyksiä. Georgella oli esimerkiksi varsin tiivis suhde nuoreen wieniläiseen kirjailijaan Hugo von Hofmannstahliin (1874–1929), mihin Hofmannstahlin isän oli puututtava. George ja hänen piirinsä myös palvoi nuorta Maximilian Kronbergeriä, joka kuoli nuorena aivosairauteen.


title: Stefan George

text: Nuorena kosmopoliittisesta Georgesta tuli myöhemmin erittäin kansallismielinen. Hänen vaikutuksestaan siihen intellektuaaliseen ilmapiiriin, joka johtui kansallissosialistisen puolueen nousuun 1930-luvun Saksassa on spekuloitu. George-piiri perustui vahvasti Georgen persoonan henkilöpalvonnalle. Georgella oli piirinsä jäseniin autoritaarinen kuri ja nämä kutsuivat häntä yleisesti nimellä "der Führer". Toisalta Claus von Stauffenberg, joka teki pommiattentaatin Adolf Hitleriä vastaan, kuului Georgen piiriin. Propagandaministeri Joseph Goebbbels myös pyysi Georgea Saksan runousakatemian johtoon. Hän kuitenkin torjui pyynnön ja pysytteli etäällä puolueen järjestämistä juhlallisuuksista hänen 65-vuotispäiväänsä varten. George myös muutti Saksasta Sveitsiin, jossa hän kuoli 1933 Locarnossa vaikeasti sairaana.


title: Stefan George

text: George vastusti ajan vallitsevia tyylejä realismia ja naturalismia. Georgen runoutta luonnehti usko henkiseen aristokraattisuuteen, yhtenäiseen runolliseen muotoon ja lyyrisyyteen. Hän pyrki salaperäiseen, vaikeaselkoiseen ja tarkkaan hiottuun kieleen. George rikkoi usein syntaksia ja hän jopa kirjoitti saksan substantiivit pienellä, josta tuli hänen tavaramerkkinsä. George olikin keskeinen välittäjä 1800-luvun romantiikan ja 1900-luvun modernismin välillä. Georgen runojen tavoitteena oli ilmaista kielellä korkeampaa platonista ideoiden todellisuutta, jota arkinen käsitteellinen kieli ei kykene tavoittamaan, mutta jonka runouden symbolit voivat viitteenomaisesti esittää. Käsitys taiteesta kaikkein korkeimpana toimintana sai Georgen ottamaan runoilijan kutsumuksensa äärimmäisen vakavasti. Mallarmén tavoin hän ymmärsi runoilijan sekulaarina pappina.


title: Stefan George

text: Georgen runoudessa oli estetismin piirteitä, sillä hän käsitti runoutta tehtävän pelkästään runouden ja kauneuden vuoksi. Hän pyrki ottamaan etäisyyttä niin porvarillisen kuin työväenluokkaisenkin maailman arkipäiväisyyteen ja utilitarismiin. Georgen runot ilmestyivät aluksi vain sadan kappaleen kalliina pienoispainoksina, koska hän halusi että niitä lukivat vain harvat ja valitut, hänen sopiviksi katsomansa lukijat.


title: Stefan George

text: Erityisesti Georgen kokoelmassa "Algabal" oli myös paljon dekadenssin piirteitä. Kokoelman nimi viittaa roomalaiseen keisariin Elagabalukseen. Runojen lyyrinen minä elää itse rakentamassaan maanalaisessa keinotekoisessa puutarhassa. George otti etäisyyttä romantiikan taipumukseen arvostaa luontoa nähden villin luonnon uhkaavana. Teos käsitteli myös antiikkiin etäännytettynä 1800-luvun lopun Saksassa kiellettyä homoseksuaalisuutta.


title: Stefan George

text: George käänsi Dantea, Shakespearea ja Baudelairea saksan kielelle.


title: Malietoa Tanumafili II

text: Malietoa Tanumafili II (4. tammikuuta 1913 – 11. toukokuuta 2007) oli Samoan valtionpäämies.


title: Malietoa Tanumafili II

text: Samoa itsenäistyi vuonna 1962, ja sen johtajina toimivat Malietoa Tanumafili II sekä Tupua Tamasese Mea'ole. Jälkimmäinen kuoli vuonna 1963. Malietoa Tanumafili II ehti johtaa itsenäistä Samoaa pitkälti yli 40 vuotta.


title: Malietoa Tanumafili II

text: Tanumafililla oli Brittiläisen imperiumin ritarikunnan kunniamerkki.


title: Malietoa Tanumafili II

text: Tanumafili menehtyi 11. toukokuuta vuonna 2007 94-vuotiaana.


title: Helmet, hitit & hutit

text: Helmet, hitit & hutit on suomalaisen Freud Marx Engels & Jung -yhtyeen kokoelma-albumi, joka julkaistiin vuonna 1998. Kokoelma on myynyt kultaa.


title: Paul Stastny

text: Paul Stastny (s. 27. joulukuuta 1985 Quebec, Quebec, Kanada) on kanadalais-yhdysvaltalainen jääkiekkoilija, pelipaikaltaan keskushyökkääjä. Hän pelaa NHL:ssä Vegas Golden Knightsin joukkueessa. Stastny kirjoitti heinäkuussa 2014 vapaana pelaajana St. Louis Bluesin kanssa 28 miljoonan ja neljän vuoden sopimuksen. Siirtotakarajalla helmikuun lopussa 2018 Stasny siirtyi Winnipeg Jetsiin.


title: Paul Stastny

text: Stastny on slovakialaisen entisen huippupelaajan Peter Šťastnýn poika. Hän syntyi ja varttui Pohjois-Amerikassa isän peliuran vuoksi. Myös Stastnyn veli Yan on pelannut NHL:ssä. Lisäksi hänen setänsä Anton ja Marián ovat entisiä huippupelaajia.


title: Paul Stastny

text: Colorado varasi Stastnyn vuoden 2005 toisella kierroksella. Ennen ammattilaisuraansa hän pelasi Denverin yliopiston joukkueessa. NHL-uransa Stastny aloitti kaudella 2006–2007. Hän teki tulokaskaudellaan 28 maalia ja antoi 50 maalisyöttöä kooten yhteensä 78 tehopistettä.


title: Paul Stastny

text: Maajoukkuetasolla Stastny edustaa Yhdysvaltoja. Hän on ollut mukana Yhdysvaltain joukkueessa maailmanmestaruuskilpailuissa vuosina 2007, 2012, 2013 sekä Vancouverin talviolympialaisissa 2010. Stastny valittiin Yhdysvaltain maajoukkueeseen myös Sotšin talviolympialaisiin 2014.


title: Mario & Sonic at the Olympic Games

text: Mario & Sonic at the Olympic Games on urheilupeli, jossa tavataan monia Nintendon Mario ja Segan Sonic -pelisarjojen hahmoja. Peli pohjautuu Pekingin vuoden 2008 kesäolympialaisiin, ja siinä esiintyykin oikeita kisapaikkoja. Peli julkaistiin marraskuussa 2007 Wii-konsolille ja alkuvuodesta 2008 Nintendo DS-konsolille.


title: Mario & Sonic at the Olympic Games

text: Tämä peli on historiallinen Nintendon ja Segan keskuudessa, sillä nämä suuret pelitalot kilpailivat ennen keskenään pelikonsolimarkkinoiden johtajuudesta. Enää Sega ei tee pelikonsoleita, vaan valmistaa pelejä, joten se ei ole varsinainen uhka Nintendolle, joka kilpailee nyt Sonyn ja Microsoftin kanssa. Nyt Nintendo ja Sega ovat yhdistäneet voimansa ja pistäneet maskottinsa samaan peliin, mikä tekee siitä historiallisen.


title: Mario & Sonic at the Olympic Games

text: Mario & Sonic at the Olympic Games sijoittuu Pekingissä järjestettyihin vuoden 2008 kesäolympialaisiin. Siinä pelaajan täytyy läpäistä erilaisia Kesäolympialaisissa pidettäviä Olympialajeja. Tässä pelissä pelaaja voi pelata yhteensä 16 erilaisella Mario tai Sonic pelisarjasta tutulla hahmolla jotka on luokitettu Power, All-around, Speed ja Skill-type luokkiin. Pelin lajeihin kuuluu esimerkiksi moukarinheitto, trampoliinivoimistelu ja jousiammunta. Tavallisten Olympialajien lisäksi peli sisältää Marion ja Sonicin pelisarjojen pelien mukaisia teemoja sisältäviä lajeja, "Dream Event"-lajeja, jotka on pääosin muokattu tavallisista Olympialajeista mainittujen pelisarjojen teemaisiksi, pelin Dream Event-lajeihin kuuluu esimerkiksi Dream Long Jump, Dream Canoeing ja Dream Shooting. Pelin Dream Event-lajeista jotkut sisältävät esimerkiksi Mario Kart-pelisarjasta tuttuja tavaralaatikoita ja esimerkiksi Dream Shooting sisältää normaalien maalitaulujen sijasta Eggmanin luomia robotteja joiden ampuminen huipentuu jättikokoisen Eggmanin luoman robotin ampumiseen. Molemmissa versioissa pelaaja voi läpäistä yksittäisten lajien suorittamisen lisäksi erilaisia Circuitteja, joihin on koottu aina joitakin Olympialajeja. Mario & Sonic at the Olympic Gamesiä voi pelata myös moninpelinä molemmissa versioissa.


title: Mario & Sonic at the Olympic Games

text: Mario & Sonic at the Olympic Games sisältää Olympialajien lisäksi Gallerian, jossa pelaaja voi pelata erilaisia minipelejä, niitä pelaamalla hän saa avattua tietotauluja, joissa puolestaan kerrotaan aina tietoa Olympialaisiin liittyvistä asioista. Galleria sisältää myös tilan, jossa voi kuunnella erilaisia mainittujen hahmojen pelisarjojen peleistä poimittuja musiikkikappaleita. Mario & Sonic at the Olympic Gamesissä pelaaja voi kerätä myös erilaisia "Emblemejä" (symboleita) joita saa aina kun on suorittanut jonkun semmoisen avaamiseen vaadittavan tehtävän kuten "Mario Emblemillä" täytyy pelata Mariolla vähintään kerran kaikkia pelin Olympialajeja ja "Playing Emblemillä" pelaajan täytyy käynnistää peli 50 kertaa. Peli sisältää myös Mission-moodin, jossa täytyy suorittaa kaikilla hahmoilla aina niille määrätyt Olympialajihaasteet läpi ja kun pelaaja on läpäissyt jonkun hahmon tehtävät läpi, hän kohtaa vastuksen.


title: Mario & Sonic at the Olympic Games

text: Vahvistettuja hahmoja on tällä hetkellä kuusitoista:


title: Mario & Sonic at the Olympic Games

text: Mario-hahmot


title: Mario & Sonic at the Olympic Games

text: Sonic-hahmot


title: Konstantin Stanislavski

text: Konstantin Stanislavski, (alun perin Konstantin Sergejevitš Aleksejev, , 17. tammikuuta 1863 Moskova – 7. elokuuta 1938 Moskova) oli venäläinen teatteriohjaaja ja -teoreetikko. Hän on vaikuttanut perustavanlaatuisella tavalla etenkin näyttelijäntyön teoriaan niin Venäjällä, Euroopassa, Yhdysvalloissa kuin muuallakin.


title: Konstantin Stanislavski

text: Stanislavski syntyi rikkaaseen perheeseen ja hänen isänsä tuki poikansa teatteriuraa alkuvaiheessa rakennuttamalla tälle parikin yksityisnäyttämöä.


title: Konstantin Stanislavski

text: Konstantin Stanislavskin läheisiin työtovereihin lukeutui muun muassa kumouksellisen neuvostoteatterin pioneeri Vsevolod Meyerhold, joka kuitenkin myöhemmin otti etäisyyttä mestariinsa.


title: Konstantin Stanislavski

text: Stanislavskin tunnetuimpia näyttelijäntyöhön liittyviä käsitteitä ja metodeja on tunnemuisti, joka tarkoittaa sitä, että näyttelijä käyttää omia henkilökohtaisia muistojaan ja niihin liittyviä tunnetiloja roolin rakentamiseen. Stanislavskiin on usein liitetty käsite psykologinen realismi, joka tarkoittaa sitä, että roolihenkilöiden rakentamisessa pyritään totuudenmukaisuuteen. Tunnemuistin, psykologisen realismin ja muiden Stanislavskin varhaisten teorioiden pohjalta Lee Strasberg alkoi opettaa Yhdysvalloissa metodinäyttelemistä. Tähän pohjautuvan koulutuksen ovat saaneet useat eturivin yhdysvaltalaiset näyttelijät, ehkä tunnetuimpana heistä Marlon Brando.


title: Konstantin Stanislavski

text: Toinen Stanislavskille keskeinen psykologiseen realismiin liittyvä ajatus teatterin tekemisestä on niin kutsuttu "maaginen jos", joka tarkoittaa sitä, että näyttelijöiden täytyisi näytellä kuin heidän esittämänsä tapahtumat olisivat totta. Heidän ei siis pitäisi ajatella yleisöä, vaan olla kuin yleisön paikalla olisi neljäs seinä. Tämä ei kuitenkaan tarkoittanut jokapäiväisen elämän siirtämistä näyttämölle sellaisenaan, käsittelemättömänä. Stanislavskin mukaan näyttämön totuudelle oli ominaista, ettei se ole sama kuin elämän totuus. Totuudenmukaisuuden tavoittelu oli hänen teatterityönsä lähtökohta.


title: Konstantin Stanislavski

text: Stanislavski ei missään vaiheessa elämäänsä kehittänyt lopullista tai yhtenäistä teoriaa, vaan korjasi ja muutti ajatuksiaan jatkuvasti. Elämänsä loppuvaiheessa hän alkoi nähdä fyysisen toiminnan yhä olennaisempana näyttelijäntyössä ja tunteiden ilmaisemisessa: painopiste alkoi siirtyä siihen, että roolin esittämisen vaativat tunteet ja totuus tulivat fyysisen toiminnan ja tekojen kautta, ulkoapäin sisälle, eikä toisin päin, mihin suuntaan varhaiset ajatukset olivat enemmänkin viitanneet. Lee Strasberg ei kuitenkaan pitänyt Stanislavskin uusista ajatuksista, ja voikin katsoa, että metodinäytteleminen alkoi Yhdysvalloissa kehittyä varhaisen Stanislavskin ja Strasbergin tulkinnan pohjalta omaan suuntaansa, siinä missä Stanislavski itse kehitti ajatuksiaan ja käytännön teatterityötään toiseen suuntaan. Yhä keskeisemmäksi nousi fyysisen toiminnan lisäksi ohjaajan sijasta näyttelijä.


title: Konstantin Stanislavski

text: Stanislavski oli kuuluisa siitä, että hänen näytelmiensä harjoituskaudet olivat hyvin pitkiä, jopa yli vuoden kestäviä. Stanislavski ohjasi useissa teattereissa, mutta merkittävin näistä oli Moskovan taiteellinen teatteri, jonka hän perusti vuonna 1897 yhdessä Vladimir Nemirovitš-Dantšenkon kanssa. Sen ensimmäinen esitys oli Aleksei Tolstoin käsikirjoittama ja Stanislavskin ohjaama näytelmä "Tsaari Feodor Joannovitš", joka sai ensi-iltansa 14. lokakuuta 1898. Teatterin varsinainen läpimurto tapahtui samana vuonna, kun Stanislavski ohjasi Anton Tšehovin "Lokin". Stanislavski ajautui teatterikäsityksessään kriisiin vuonna 1906, jä tämä vaikutti myös sen jälkeisiin ohjauksiin, joihin kuuluvat muun muassa Knut Hamsunin "Elämän näytelmä", Leonid Andrejevin "Elomme päivät" ja Ivan Turgenevin "Kuukausi maalla".


title: Konstantin Stanislavski

text: Uransa loppuvaiheessa Stanislavskin keskeiseksi työskentelymetodiksi nousivat roolinrakennukseen ja tekstintulkintaan liittyvät tehtävät, joita hän antoi näyttelijöille. Käänne fyysiseen toimintaan tapahtui vuonna 1933, viisi vuotta ennen Stanislavskin kuolemaa.


title: Masanobu Andō

text: Masanobu Andō ( "Andō Masanobu", syntynyt 19. toukokuuta 1975 Kawasaki, Kanagawan prefektuuri, Japani) on japanilainen näyttelijä.


title: Masanobu Andō

text: Andō voitti vuonna 1996 toisesta elokuvastaan, Takeshi Kitanon ohjaamasta elokuvasta "Kids Return", Japanin parhaan uuden näyttelijän palkinnon.


title: Masanobu Andō

text: Andō on saanut paljon näyttelijäkokemusta sekä japanilaisista televisiodraamoista että elokuvista ja on näytellyt paljon erilaisia rooleja: henkisesti rajoittunutta nuorukaista elokuvissa "Ao no jidai" ja "Innocent World", pankkiryöstäjää elokuvissa "Supêsutoraberâzu" ja "Drive", tohtoria elokuvassa "Satorare", ninjaa ja samuraita elokuvassa "Red Shadow: Akakage" ja ruumista elokuvassa "Monday". Andō tunnetaan kuitenkin ehkä parhaiten sydämettömän psykopaattitappaja Kazuo Kiriyaman -roolista elokuvassa "Battle Royale" (2000). Andō näyttelee myös pienen budjetin "Battle Royale" -parodiaelokuvassa "Tokyo 10+01" (2003).


title: Masanobu Andō

text: Näyttelemisen lisäksi Andō on esiintynyt japanilaisten yhtiöiden, Pockyn, Toyotan ja NTT DoCoMon, mainoksissa.


title: Masanobu Andō

text: Vapaa-aikanaan Andō nauttii valokuvaamisesta ja shoppailusta.


title: Matematiikkasuoritin

text: Matematiikkasuoritin (, FPU) on tavallisen suorittimen CPU:n rinnalla toimiva yksikkö, jonka tehtävänä on laskea liukulukulaskutoimituksia. Matematiikkasuorittimet otettiin käyttöön, kun liukulukulaskutoimitusten suorittamisen tarve yleistyi. Tavallisella mikrosuorittimella liukulukulaskenta oli liian hidasta.


title: Matematiikkasuoritin

text: Moderni moniydinsuoritin sisältää useita matematiikkasuoritinyksiköitä.


title: Matematiikkasuoritin

text: Aluksi kotitietokoneisiin tullessa matematiikkasuorittimet olivat erillisiä, CPU:n ulkopuolisia mikropiirejä ja valinnaisia. Myöhemmin matematiikkasuoritinten kustannukset laskivat niin paljon, että matematiikkasuoritin toimitettiin yleiskäyttöisen mikrosuorittimen mukana ja myöhemmin yksikkö integroitiin osaksi pääsuoritinta, jolloin erillisestä komponentista voitiin luopua.


title: Matematiikkasuoritin

text: Intelin i486-suorittimesta oli olemassa myös halvempi i486SX versio. Siinä ei ollut mukana matematiikkasuoritinta, joten liukulukulaskutoimitukset jouduttiin suorittamaan tavallisella mikrosuorittimella. Tämä oli hitaampaa, sillä mikrosuoritin joutuu pilkkomaan liukuluvut kokonaisluvuiksi, suorittamaan laskutoimituksen ja sen jälkeen muuttamaan tuloksen takaisin liukuluvuksi.


title: Matematiikkasuoritin

text: Motorolan 68040-suorittimesta oli samaan aikaan myös halvempi 68LC040 versio, jossa ei ollut mukana matematiikkasuoritinta.


title: Matematiikkasuoritin

text: Sulautetut järjestelmät vielä usein käyttävät suorittimia, joissa ei ole matematiikkasuoritinta.


title: Matematiikkasuoritin

text: Matematiikkasuorittimet käyttävät yleisesti IEEE-754 standardin mukaisia dataformaattia.


title: Matematiikkasuoritin

text: Suorittimet tukevat "single-precision", "double-precision" tai "double-extended-precision" liukulukuja (32-, 64- tai 80-bittisiä).


title: Matematiikkasuoritin

text: Liukulukulaskenta käyttää numeroformaattia, jossa mantissa ja eksponentti ovat varatuilla alueilla luvussa käyttäen tietyn määrän bittejä.


title: Matematiikkasuoritin

text:
128-bittiselle IEEE-standardin mukaiselle liukulukuformaatille on määritelty tuki eräiden prosessoriarkkitehtuurien käskykannoissa (SPARC V8 ja V9).
Ensimmäinen varsinainen toteutus odotetaan olevan POWER9-arkkitehtuurin mukaisessa prosessorissa.


title: Matematiikkasuoritin

text: Grafiikkasuorittimet tukevat usein myös pienempää 16-bittistä "half-precision" formaattia, jolla säästetään muistikapasiteettia. Myös tietyt dataformaatit kuten ILM:n OpenEXR tukevat "half-precision" formaattia.


title: Matematiikkasuoritin

text: Seuraavia matematiikkasuorittimia on käytetty ennen vastaavan yksikön integraatiota CPU:n piirille:


title: Brian Willson

text:
S. Brian Willson (s. 4. heinäkuuta 1941) on yhdysvaltalainen rauhanaktivisti. Hän on
kritisoinut ja protestoinut länsimaista ylellistä elämäntapaa sekä erityisesti Yhdysvaltoja ja
maan toimintaa kolmannessa maailmassa. Koulutukseltaan hän on lakimies.


title: Brian Willson

text:
Willson kasvoi konservatiivisessa kodissa ja oli nuorena urheilullinen. Vietnamin sodan aikana hän suoritti pakollisen asepalveluksen Yhdysvaltain ilmavoimissa ja
vietti joitakin kuukausia Vietnamissa ilmavoimien joukoissa, joiden tehtävänä oli suojata sotilaslentokenttiä. Kyseisen komennuksen aikana Vietnamin sotaan aikaisemmin myönteisesti suhtautunut Willson muuttui aktiiviseksi sodan vastustajaksi. Tämän huomattuaan hänen esimiehensä siirsivät hänet ennenaikaisesti takaisin Yhdysvaltoihin, mutta myöhemmin hänet joka tapauksessa vapautettiin armeijasta kunniallisesti, kapteenin
arvossa. Willson suoritti aikaisemmin aloittamansa oikeustieteen opinnot loppuun, ja on sittemmin toiminut useissa eri ammateissa ja tehtävissä, muun muassa vankien oikeuksien parissa, maitokarjan kasvattajana, rakennustarkastajana ja pienyrittäjänä.


title: Brian Willson

text:
Aktivistiuransa aikana Willson on harrastanut kansalaistottelemattomuutta ja ottanut
osaa muun muassa pitkiin syömälakkoihin. Hän on vieraillut monissa maissa ja tutkinut ja dokumentoinut Yhdysvaltain sotilas- ja tiedustelupalvelutoimintaa ympäri maailmaa. Yleiseen tietoisuuteen hän nousi vuonna 1987 ollessaan protestoimassa Yhdysvaltain laivaston Keski-Amerikkaan tarkoitettuja sotatarvikekuljetuksia. Tuolloin tarvikejuna
ajoi osittain hänen ylitseen, ja Willson sai päähänsä ja molempiin jalkoihinsa pahoja vammoja.


title: Brian Willson

text: Willson on yhdysvaltalaisten Veterans for Peace - ja Vietnam Veterans Against the War -järjestöjen jäsen.


title: Anna Fotyga

text: Anna Elżbieta Fotyga (s. 12. tammikuuta 1957) on puolalainen taloustieteilijä ja poliitikko.


title: Anna Fotyga

text: Fotyga on entinen Euroopan parlamentin jäsen. Fotyga nimettiin 9. toukokuuta 2006 seuraamaan Stefan Melleriä Puolan ulkoministerinä. Vuonna 2007 Fotygaa seurasi Radosław Sikorski.


title: Isidore Isou

text: Isidore Isou, oik. Ioan-Isidor Goldstein, (29. tammikuuta 1925 Botoșani, Romania – 28. heinäkuuta 2007 Pariisi, Ranska) oli romanialaista syntyperää oleva kirjailija ja elokuvantekijä. Hän perusti 17-vuotiaana lettrismiksi kutsutun taidesuuntauksen.


title: Isidore Isou

text: Lettristinen taidesuuntaus sai alkunsa Ranskassa vuonna 1947 Gallimard-kustannusyhtiön julkaistua Isoun 400-sivuisen manifestin "Introduction à une Nouvelle Poésie et une Nouvelle Musique" (Johdanto uuteen runouteen ja musiikkiin). Lettristit pyrkivät kokonaistaideteokseen, jossa sekoittuisivat eri taidelajit: runous, maalaustaide, musiikki ja elokuva. Esimerkiksi Isoun teos "Les journaux des Dieux" (1950, 'Jumalten päiväkirja') sisältää tekstiä, nuottikirjoitusta ja piirroksia.


title: Isidore Isou

text: Isou oli dadaismin perustajan Tristan Tzaran maanmies ja ystävä, joka halusi osaltaan jatkaa dadaismin ja surrealismin aloittamaa avantgardistista taidesuuntausta. Siinä missä dada tuhosi sanat, lettrismi kävi nimensä mukaisesti kirjainten kimppuun. Isou halusi korvata sanoihin perustuvan runouden kirjaimeen ja merkkiin pohjautuvalla estetiikalla.


title: Isidore Isou

text: Isou saavutti mainetta tammikuussa 1946 keskeyttämällä Michel Leirisin dada-luennon, joka pidettiin Tristan Tzaran "La Fluite" -näytelmän ensi-illan yhteydessä. Lettristit astuivat lavalle huutaen ”Riittää jo, tiedämme kaiken tämän! Haluamme jotain uutta, kertokaa meille lettrismistä!” Julistettuaan dadan kuolleeksi Isou alkoi lausua omia runojaan, joita juuri kukaan ei ymmärtänyt . Vaikeaselkoisuus johtui paitsi Isoun romanialaisesta ääntämistavasta, myös siitä, että runot pohjautuivat varsinkin onomatopoeettisille äänteille. Isou keksi hypergrafiikan, joka salli taiteilijoiden käyttää muitakin symbolijärjestelmiä kuin latinalaisia aakkosia. Hän nimitti rajattomaksi runoudeksi ("poèsie infinitésimale") lettrismiä, joka pohjautui vain kaikkein oleellisimpiin kielen merkkeihin. Isou piti itseään nerona, hänen mielestään maailman runous huipentui häneen itseensä .


title: Isidore Isou

text: Cannesin elokuvafestivaaleilla esitettiin vuonna 1951 Isoun elokuva "Traité de bave et d’éternité" (Tutkimus kuolasta ja ikuisuudesta). Elokuvaa varten perustettiin varta vasten erillinen avantgarde-elokuvapalkinto, jonka se siis voitti. Isoun neljä ja puolituntisesta elokuvasta saatettiin festivaaleilla esittää ainoastaan ääninauha. .


title: Isidore Isou

text: Viimeisin Isoun julkinen esiintyminen oli vuonna 2000, jolloin hän osallistui Sorbonnen yliopistossa järjestettyyn ”"Cité de la Réussite"” -tapahtumaan, jossa olivat mukana mm. Nobel-kirjailija Elie Wiesel ja YK:n pääsihteeri Boutros Boutros-Ghali.


title: Isidore Isou

text: Teos "La Créatique ou la Novatique" (2004) on yhteenveto Isoun ajattelusta, jota hän kutsuu "kladologiaksi" (kreik. "klados" tarkoittaa 'oksa'). Hän määrittelee tehtäväkseen ”katkaista oksa ja tehdä siitä puu”.


title: Isidore Isou

text: Useimmat kirjallisuudenhistoriat eivät mainitse Isou’ta, eivätkä lettrismiä. Viime aikoina Isoun teoksista on kuitenkin alettu ottaa uusintapainoksia.


title: Konstantínos Kaváfis

text: Konstantínos Kaváfis (, kansainvälisesti usein "Constantine P. Cavafy", 29. huhtikuuta 1863 Aleksandria, Egypti – 29. huhtikuuta 1933 Aleksandria) oli kreikkalainen runoilija. Kaváfis syntyi varakkaaseen liikemiesperheeseen. Hän kasvoi aikuiseksi Konstantinopolissa ja Englannissa, mutta palasi vuonna 1885 Aleksandriaan ja työskenteli Egyptin yleisten töiden ministeriön virkamiehenä. Hän kirjoitti jo varhain paljon runoja, mutta tarjosi niitä vain harvoin julkaistavaksi. Tästä huolimatta hän sai asiantuntijoiden huomiota jo eläessään ja myöhemmin myös julkisia tunnustuksia. Nykyisin Kaváfista pidetään uudemman kreikkalaisen runouden merkittävimpänä edustajana.


title: Vihreä sähkö

text: Vihreä sähko on yhteisnimitys vähän tai ei lainkaan saastuttavilla, uusiutuvilla energiamuodoilla tuotetulle sähkölle. Luokkaan lasketaan yleensä maalämpö, tuulivoima, aurinkoenergia ja vuorovesivoimalat, biomassan poltto, biokaasu ja vesivoima, joskus myös jätteiden poltto.


title: Vihreä sähkö

text: Vihreän sähkön etuihin luetaan Suomessa kotimaisuus ja työllistämisvaikutukset: fossiilisiin polttoaineisiin verrattuna kustannuksista on suurempi osa työ- kuin materiaalikustannuksia.. Myös omavaraisuus on merkittävä näkökohta.


title: Vihreä sähkö

text: Iso osa suomalaisista sähkönmyyjistä myy vihreän sähkön tuotteita. Vihreä sähkötuote on sähkösopimus, jossa sähkön myyntiä valvotaan seuraamalla myydyn vihreän sähkön määrää ja vertaamalla sitä tuotannon määrään. Vihreän sähkön ostamisen vaikutus perustuu kysynnän ja tarjonnan lakiin. Vihreän sähkön kysynnän kasvaessa sen hinta ja samalla tuottavuus nousee. Samalla sekasähkön kysyntä laskee ja kannattavuus heikkenee.


title: Vihreä sähkö

text: Vihreän sähkön myyntiä valvoo yritys itse. Ainoa sähkömarkkinoista riippumaton vihreän sähkön valvontajärjestelmä Suomessa on Ekoenergia-merkintä.


title: Vihreä sähkö

text: Tuki on joko investointitukea, takuuhintaa tuotetusta sähköstä tai erilaisia verohelpotuksia. Tehokkain tukitapa on ollut takuuhinta tuotannolle. Suomessa KTM tukee vihreän sähkön käyttöönottoa. Yleiseen sähköverkkoon liitettävä voimala voi saada KTM:n investointitukea 20–35 %. Ympäristöystävällisen sähkön tuottajalle palautetaan lisäksi sähkövero. Energiarahoitusta voi hakea myös EU:n aluekehitysrahastosta.


title: Vihreä sähkö

text: Takuuhinta on taannut että projektit on toteutettu nopeasti ja laitosten luotettavuuteen ja tuotantoon on panostettu voimakkaasti. Kokemuksen mukaan takuuhinta on ylivoimaisesti tehokkain tapa kannustaa yrityksiä ja maatiloja investoimaan uusiutuvaan energiaan. Se on käytössä seuraavissa EU-maissa: Itävalta, Tanska, Ranska, Saksa, Espanja, Italia, Yhdistynyt Kuningaskunta, Portugali, Alankomaat, Kreikka, Irlanti, Luxemburg, Tšekki, Unkari, Latvia, Liettua, Slovakia, Slovenia, Bulgaria, Romania ja Viro.


title: Vihreä sähkö

text: Työ- ja elinkeinoministeriö (TEM) rahoittaa Suomessa energiansäästöön, energian tehokkaaseen käyttöön ja uusiutuvan energian käyttöön ja tuotantoon liittyvää informaatiotoimintaa mm. Motiva Oy:n kautta. Motiva on valtionyhtiö ja sen päärahoittaja on TEM. Motivan vuoden 2001 rahoituksessa uusiutuvien energialähteiden edistämiseen oli varattu 300 000 euroa. Tästä 80 % käytettiin bioenergian edistämiseen.


title: Vihreä sähkö

text: Kaikkiaan oli vuoteen 2011 mennessä syntynyt alan vientiä noin 360 miljoonaa ja 1 200 työpaikkaa, kun sitä oli tuettu noin 200 miljoonalla eurolla.


title: Vihreä sähkö

text: Uusiutuvan energian ympäristöhaitat ovat eri tuotantomuodoilla erilaiset. Tuulivoiman merkittävimmät haittavaikutukset liittyvät lintujen pesintään, ruokailuun ja muuttoreittien häiriintymiseen sekä maisemahaittoihin. Vesivoima puolestaan heikentää vaelluskalojen elinolosuhteita. Suomessa vihreää sähköä myydään nämä ympäristöhaitat huomioon otettuna Suomen luonnonsuojeluliiton Ekoenergia-merkin alla. Merkki on maan ainoa ympäristömerkki energialle.


title: Liza Cody

text: Liza Cody (s. 11. huhtikuuta 1944, Lontoo), on brittiläinen rikoskirjailija. Hän opiskeli taidekoulussa Englannissa ja on työskennellyt maalarina, valokuvaajana sekä graafisena muotoilijana.


title: Liza Cody

text: Cody on kirjoittanut pääasiassa kahta kirjasarjaa, joiden päähenkilöt ovat Anna Lee ja Eva Wylie.


title: Sara Stridsberg

text: Sara Stridsberg (s. 29. elokuuta 1972 Solna) on ruotsalainen kirjailija, näytelmäkirjailija ja kääntäjä. Hänet otettiin jäseneksi Ruotsin akatemiaan vuonna 2016. Stridsberg erosi akatemian jäsenyydestä huhtikuussa 2018.


title: Sara Stridsberg

text: Stridsberg voitti Pohjoismaiden neuvoston kirjallisuuspalkinnon teoksellaan "Drömfakulteten" vuonna 2007. Teos kertoo feministi Valerie Solanasista. Vuonna 2007 suomenruotsalaiset teatterit Teater 90 ° ja Sirius Teatern esittivät Suomessa kirjaan perustuva näytelmän "Valerie Jean Solanas ska bli president i Amerika". Esitys voitti Antonia-palkinnon 2007.


title: Sara Stridsberg

text: Stridsberg on opiskellut muun muassa sosiologiaa, aatehistoriaa ja oikeustiedettä Uppsalan yliopistossa ja Strasbourgissa. Hän suoritti oikeustieteen kandidaatin tutkinnon Uppsalassa 1998, muttei ole harjoittanut juristin ammattia. Stridsberg asuu Tukholmassa.


title: Tero Mölsä

text: Tero Sulevi Mölsä (s. 2. lokakuuta 1951 Orimattila) on maanviljelijä, joka valittiin eduskuntaan keskustapuolueesta 1991. Kaksien seuraavien vaalien jälkeen (1995 ja 1999) hän nousi eduskuntaan varaedustajan paikalta Paavo Väyrysen tilalle. Mölsä on toiminut myös Orimattilan kunnallispolitiikassa ja ollut Keskustan Uudenmaan piirin puheenjohtaja. Hän on valmistunut agrologiksi Hyvinkään maatalousopistosta vuonna 1975.


title: Tero Mölsä

text: Mölsän vanhemmat ovat maanviljelijä Olavi Mölsä ja emäntä Annikki o.s. Pakkanen. Hänen puolisonsa on lastenhoitaja, emäntä Hannele Marjo Katriina o.s. Kuusisto vuodesta 1979. Perheessä on viisi lasta.


title: Yan Stastny

text: Yan Pavol Stastny (oik. Ján Šťastný, s. 30. syyskuuta 1982 Québec, Québec) on kanadalais-yhdysvaltalainen jääkiekkoilija, pelipaikaltaan keskushyökkääjä. Hän pelaa DEL-liigassa Nürnberg Ice Tigersin joukkueessa.


title: Yan Stastny

text: Stastny on slovakialaisen entisen huippupelaajan Peter Šťastnýn poika. Hän syntyi ja varttui Pohjois-Amerikassa isän peliuran vuoksi. Myös Stastnyn veli Paul pelaa tällä hetkellä NHL:ssä. Lisäksi hänen setänsä Anton ja Marián ovat entisiä huippupelaajia.


title: Yan Stastny

text: Boston Bruins varasi Stastnyn vuoden 2002 kahdeksannella kierroksella. Hän aloitti NHL-uransa Edmonton Oilersin riveissä kaudella 2005–2006. Saman kauden aikana Stastny kaupattiin Edmontonista takaisin Bostoniin. Kaudella 2006–2007 hänet kaupattiin Bostonista St. Louisiin.


title: Yan Stastny

text: Maajoukkuetasolla Stastny edustaa Yhdysvaltoja. Hän on edustanut Yhdysvaltoja MM-kisoissa vuosina 2005, 2006 ja 2011.


title: Brendan Byrne

text: Brendan Thomas Byrne (1. huhtikuuta 1924 – 4. tammikuuta 2018) oli yhdysvaltalainen demokraattipuolueen poliitikko.


title: Brendan Byrne

text: Byrne valmistui Princetonin ja Harvardin yliopistoista. Hän toimi New Jerseyn 47. kuvernöörinä vuosina 1974–1982. Häntä edelsi William T. Cahill ja seurasi Thomas H. Kean.


title: Idol Stjörnuleit

text: Idol Stjörnuleit (suom. ”Idol tähdenetsintä”) on islantilainen versio brittiläisestä "Pop Idol" -televisio-ohjelmaformaatista. Islannissa Idolia esittää kanava Stöð 2. Siellä on tähän mennessä ollut neljä Idol-kautta.


title: Urpo Pikkupeura

text: Urpo Paavo Pikkupeura (s. 22. maaliskuuta 1957 Rovaniemi) on entinen suomalainen pikaluistelija.


title: Urpo Pikkupeura

text: Pikkupeura kilpaili Sarajevon 1984 talviolympialaisissa ja sijoittui 23:nneksi 1 000 metrin luistelussa. Sprinttereiden MM-kilpailuissa hän sijoittui samana vuonna yhteispisteissä 19:nneksi. Sprinttereiden Suomen mestaruuden hän voitti viidesti ja sijoittui yleisluistelijoiden SM-kilpailuissa parhaimmillaan hopealle. Suomen ennätyksiä hän luisteli 500:lla ja 1 000 metrillä.


title: Urpo Pikkupeura

text: Nykyään Pikkupeura toimii liikunnanopettajana Keravalla, Sompion yläasteella.


title: 47 Ursae Majoris

text: 47 Ursae Majoris (47 UMa) on Ison karhun tähtikuviossa sijaitseva aurinkoa hieman muistuttava tähti 46 valovuoden päässä maasta. Tähdeltä on löytynyt kolme eksoplaneettaa vuosina 1996, 2001 ja 2010.


title: Karsten Alnæs

text: Karsten Alnæs (s. 29. toukokuuta 1938) on norjalainen kirjailija.


title: Karsten Alnæs

text: Alnæs valmistui filosofian kandidaatiksi vuonna 1963, toimi Norjan kirjailijaliiton puheenjohtajana 1985–1987 ja toimi "Dagbladet"-lehden kulttuuritoimittajana vuoteen 1991.


title: Karsten Alnæs

text: Alnæs on monipuolinen kirjailija, jonka ensimmäinen teos oli novellikokoelma "Veps" vuodelta 1975. Hän on julkaissut erilaista kaunokirjallisuutta, lastenkirjoja, oppikirjoja sekä tietokirjoja. Tietokirjallisuuden puolelta hän on julkaissut esimerkiksi viisiosaisen Norjan historian sekä neliosaisen Euroopan historian.


title: Karsten Alnæs

text: Alnæs asuu Oslossa ja on toiminut lukion ja yhteiskunnallisen korkeakoulun opettajana.


title: Salve

text: Salve on 1897 perustettu helsinkiläinen ravintola, joka oli aikoinaan tunnettu merimieskapakka. Taloyhtiön irtisanottua vuokrasopimuksen ravintola muutti syksyllä 2016 uusiin tiloihin runsaan sadan metrin päähän risteyksen toiselle puolelle osoitteeseen Hietalahdenranta 5 C.


title: Salve

text: Ravintolan ensimmäiset tunnetut pitäjät olivat Emil ja Elin Stenberg. Kun Kaj Eräjuuren isän Erikssonin rakennuttama korkea kivitalo valmistui, Salve muutti siihen.


title: Salve

text: Salven paikalla oli 1800-luvun lopulla puinen kioski, josta myytiin merimiehille ruokaa ja tupakkaa. Talo, jossa Salve oli pitkään, on rakennettu 1927. Ravintolan omistaa nykyään HOK-Elanto. Sen asiakkaina on taiteilijoita, mainosväkeä, toimittajia, turisteja ja duunareita.


title: Salve

text: Salven klassikkoannos on paistetut silakat, jota myydään päivittäin noin 60 annosta. Kuukausitasolla se on 1 800 annosta ja n. 600 kiloa silakoita. Takavuosina silakat perattiin käsin ravintolan keittiössä. Nykyisin ne hankitaan valmiiksi perattuina, samoin perunat valmiiksi kuorittuina. Syynä tähän on asiakasmääristä johtuva menekki ja pieni keittiö, jossa ei mahdu pitämään perkaustalkoita ja perunateatteria. Suosittuja ovat myös muut ruoka-annokset, muun muassa wieninleike ja tartar-pihvi.


title: Salve

text: Ravintolan sisustuksessa on käytetty purjehdus- ja laiva-aiheisia tauluja, laivojen pienoismalleja, pelastusrenkaita, ankkureita ja muuta merenkulkuun liittyvää. Ne muistuttavat ravintolan menneisyydestä merimieskapakkana.


title: Salve

text: Salvesta käytettiin aluksi nimitystä kahvila, ja tarjolla oli ruokaa ja kahvia. Kieltolain päätyttyä Salve sai B II -oikeudet.


title: Jäähyväiset laseille

text: Jäähyväiset laseille on suomalaisen Freud Marx Engels & Jung -yhtyeen kokoelma-albumi, joka julkaistiin vuonna 1994. Levylle on koottu yhtyeen singlekappaleita ja muita "harvinaisuuksia", joita ei ole studioalbumeilla..


title: Martin Amis

text: Martin Amis (s. 25. elokuuta 1949) on brittiläinen kirjailija. Hänen isänsä oli kirjailija Kingsley Amis.


title: Martin Amis

text: Amis valmistui parhailla arvosanoilla Oxfordin yliopistosta pääaineenaan englannin kieli. Kirjailijan uransa lisäksi hän on toiminut kriitikkona monissa lehdissä, kuten New York Timesissa ja Observerissa. Hän avioitui vuonna 1984 Antonia Phillipsin kanssa ja sai kaksi poikaa. Avioeron jälkeen hän meni uusiin naimisiin kirjailija Isabel Fonsecan kanssa ja sai kaksi tytärtä. Lisäksi hänellä on aikaisemmasta suhteesta yksi tytär, jonka hän tapasi vasta tämän ollessa aikuinen.


title: Martin Amis

text: Suomeksi Amisin kirjoista ovat ilmestyneet "Ajan suunta", kirjallisuuspiirien tapoja irvaileva "Tiedoksi" (1995), rikosromaani "Yöjuna" (1997) sekä "Keltainen koira" (2003). Muihin tunnettuihin julkaisuihin kuuluvat "Money" ja "London Fields".


title: 70 Virginis

text:
70 Virginis (70 Vir) on Neitsyen tähtikuviossa oleva himmeä tähti, joka on 59 valovuoden päässä Maasta. Tähdeltä löydettiin spektrimittauksissa valtavan kokoinen
116,6884 kiertoajalla kiertävä eksoplaneetta, jonka massa
on yli 7,49 ± 0,61 Jupiterin massaa. Se on massiivinen "eksentrinen jupiter", jonka radan soikeus on 0,4007. Planeetan etäisyys keskustähdestään on 0,484 ± 0,028 AU eli suunnilleen sama kuin Aurinkoa lähimmän planeetan Merkuriuksen etäisyys Auringosta.


title: Lettrismi

text: Lettrismi on ranskalainen avantgardistinen suuntaus, jonka romanialainen emigrantti Isidore Isou perusti Pariisissa 1940-luvun puolivälissä. Satoja teoksia käsittäneessä tuotannossaan Isou ja lettristit ovat soveltaneet teorioitaan kaikille taiteen ja kulttuurin aloille, etenkin runouteen, elokuvaan, maalaustaiteeseen ja yhteiskunnalliseen teoriaan. Liikkeen teoreettiset juuret ovat dadassa ja surrealismissa. Isou piti maanmiestään Tristan Tzaraa dadan merkittävimpänä luojana ja oikeutettuna johtajana ja torjui useimmat muut plagioijina ja väärentäjinä. Surrealisteista André Breton oli hyvin merkittävä vaikuttaja, mutta Isou ei ollut tyytyväinen, sillä hän piti suuntausta 1940-luvulla jähmettyneenä ja katsoi sen joutuneen henkiseen vararikkoon.


title: Lettrismi

text: Kansainvälistä mainetta lettristit saavuttivat vuonna 1950, kun liikkeen neljä jäsentä: Michel Mourre, Serge Berna, Ghislain de Marbaix ja Jean Rullier tunkeutuivat Pariisin Notre Damen pääsiäismessuun, johon otti osaa lähes 10 000 ihmistä. Dominikaanimunkiksi pukeutunut Mourre luki messussa ollutta taukoa hyväksi käyttäen Serge Bernan kirjoittamaa saarnaa katedraalin keskialttarilla. Saarnassa Mourre julisti Jumalan kuolleen. Sveitsiläiskaarti hyökkäsi tunkeutujien kimppuun, raivostunut väkijoukko pyrki lynkkaamaan saarnaajan ja koko joukko pidätettiin. Mourre sai syytteen pappina esiintymisestä.


title: Lettrismi

text: Seuraavan skandaalin lettristit järjestivät kaksi vuotta myöhemmin. Liikkeen vasemmistosiipi, joka koostui Guy Debortista, Gil J. Wolmanista, Jean Brau:sta ja Serge Bernasta, keskeytti Charlie Chaplinin Parrasvalot-elokuvan lehdistötilaisuuden Pariisissa. Häiriköinnin tarkoituksena oli lettristien mukaan idolien tuhoaminen. Liikkeen johtaja Isou ei hyväksynyt teoa ja liike riitautui sisäisesti, kunnes vasemmistosiipi irtautui uudeksi ryhmäksi nimeltä L'Internationale Lettriste, johon kuuluivat myös Mohamed Dahou ja Michèle Bernstein. Uusi liike alkoi julkaista lehteä nimeltä Potlach, jonka ensimmäisessä numerossa ilmoitettiin "vanhan siiven" erottamisesta. Lehteä oli tarkoitus julkaista viikoittain, mutta elinkaarenaan 1954-1957 sitä julkaistiin vain 29 numeroa.


title: Lettrismi

text: Tunnettuja lettristejä ovat myös Maurice Lemaître, Roland Sabatier ja Alain Satié.


title: Brierin luku

text: Lukuteoriassa Brierin luku on luku, joka on sekä Rieselin luku että Sierpinskin luku, eli luku formula_1, jolle kaikilla formula_2 sekä formula_3, että formula_4 ovat yhdistettyjä. Ensimmäiset tunnetut Brierin luvut ovat 878503122374924101526292469, 3872639446526560168555701047, 623506356601958507977841221247, ...


title: Brierin luku

text: Myös pienempiä Brierin lukuja saattaa olla olemassa, nämä ovat kuitenkin pienimmät tunnetut esimerkit.


title: Koottuja teoksia

text: Koottuja teoksia on suomalaisen Freud Marx Engels & Jung -yhtyeen ensimmäinen kokoelma-albumi. Se julkaistiin vuonna 1993.


title: Terje Isungset

text:
Terje Isungset (s. 4. toukokuuta 1964 Geilo, Norja) on norjalainen lyömäsoittimiin erikoistunut muusikko ja säveltäjä. Hän aloitti soittamisen 8-vuotiaana saatuaan ensimmäisen rumpusettinsä. Aluksi hän soitti
erilaisissa pienissä tapahtumissa perinteistä norjalaista musiikkia harmonikkaa soittaneen isänsä kanssa. Myöhemmin hän perehtyi muun muassa jazziin. Parhaiten hänet tunnetaan siitä, että hän on tuottanut musiikkia jäästä tehdyillä soittimilla. Hän on rakentanut instrumentteja myös muun muassa graniitista, koivusta, lampaankelloista, lasista ja metallista.


title: 55 Cancri

text: 55 Cancri (55 Cnc) on Ravun tähdistössä sijaitseva kaksoistähti, joka on 41 valovuoden päässä Auringosta. Toinen tähti on keltainen pääsarjan tähti, toinen punainen kääpiö. Keltaista tähteä, 55 Cancri A:ta, kiertää viisi eksoplaneettaa, jotka näkyvät tähden spektrin vaihteluissa. 55 Cancrin tähtien etäisyys toisistaan on 1 065 AU:ta, eli tähdet ovat kaukana toisistaan. 55 Cancri A on "supermetallirikas", ja sen metallipitoisuus on 168 % Auringon vastaavasta ja ikä 5 500 miljoonaa vuotta kromosfääristä päätellen.


title: Parsakaali

text: Parsakaali ("Brassica oleracea" var. "italica") on ristikukkaiskasveihin kuuluva viljelykasvi, joka on kaalin muunnos. Sen kukinto ja varret ovat vihreät. Ulkonäöltään parsakaali muistuttaa lähisukulaistaan kukkakaalia. Nimestään huolimatta parsakaali ei ole sukua parsalle. Parsakaalista käytetään toisinaan sen italiankielistä nimeä "broccoli". Broccoli on käytössä myös monissa muissa kielissä, muun muassa englannissa.


title: Parsakaali

text: Parsakaalia on viljelty mahdollisesti jo antiikin Rooman aikana Etelä-Euroopassa. Pohjoismaissa sitä on alettu viljellä 1900-luvulla, mutta siitä on tullut suosittu vasta vuosituhannen vaihteessa.


title: Parsakaali

text: Parsakaalia kasvatetaan usein siemenistä taimiksi sisätiloissa ja siirretään sitten ulos jatkamaan kasvuaan. Kasvukauden alussa taimet voidaan suojata harsolla. Istutuksesta sadonkorjuuseen kuluu vajaat kaksi kuukautta. Sen jälkeen, kun kasvin päähaaran kukinto on leikattu käytettäviksi, sivuhaaroihin kehittyy vielä lisää kukintoja.


title: Parsakaali

text: Parsakaalista syödään yleensä sen maanpäälliset osat eli nuppuiset kukinnot, varret ja lehdet. Parsakaalia voi syödä sekä kypsennettynä että raakana.


title: Parsakaali

text: Parsakaalia voidaan käyttää muun muassa keitoissa, wokeissa ja gratiineissa. Sen voi myös keittää sellaisenaan tai tarjota voisulan kanssa.


title: Parsakaali

text: Tuore parsakaali sisältää rautaa, A-vitamiinia, C-vitamiinia, folaattia, kaliumia, kalsiumia, fosforia, ravintokuitua ja K-vitamiinia. Moniin muihin tuoreisiin kasviksiin nähden tuore parsakaali sisältää myös runsaasti proteiineja, alfalinoleenihappoa, B2-vitamiinia ja steroleita. Yksi parsakaalin kukinto sisältää puolitoistakertaisesti päivän C-vitamiiniannoksen.


title: Parsakaali

text: Parsakaali sisältää 3,3'- diindolylmetaania, jolla on terveyttä edistäviä vaikutuksia.